Katarina Stenbock - Wikipedia\nKatarina Gustavsdotter Stenbock (1535-1621) a oa rouanez Sveden etre 1552 ha 1560 evel trede pried Gustav Vasa (1496-1560), roue Sveden.\nKatarina Stenbock, Rouanez Sveden.\nMerc'h e oa da Gustaf Olofsson Stenbock ha Brita Eriksdotter Leijonhufvud. C'hoar-gaer d'ar roue e oa he mamm, pa oa c'hoar d'e eil pried, Margareta Leijonhufvud. C'hoar e oa Katarina da Ebba Stenbock.\nPrometet e oa dorn Katarina, 17 vloaz, pa daolas ar roue e c'hoant warni. Ret e oa terriñ ar promesa. Kuit e redas ar grennardenn da guzhat pa erruas ar roue emaner he zud. Hervez a voe kontet e komze alies eus he danvez-pried yaouank a-greiz he c'housk. Enebiñ ouzh an eured a reas an Iliz dre ma oa nizez da eil pried ar roue. Ar roue a respontas ne dalve reolennoù an Testamant Kozh nemet evit ar yuzevien.\nEuredet e voent e miz Eost 1552. 17 vloaz e oa ar plac'h nevez, 56 vloaz an ozhac'h kozh, 39 bloaz koshoc'h egeti eta.\nEizh vloaz e padas o friedelezh, ha ne voe ket evurus. Intañvez e oa Katarina da 25 bloaz, ha ne addimezas ket.\nAdtapet diwar « https://br.wikipedia.org/w/index.php?title=Katarina_Stenbock&oldid=1820798 »\nDernière modification le 9 Gen 2019, à 22:30\nKemmoù diwezhañ degaset d'ar bajenn-mañ d'an 9 Gen 2019, da 22:30.


Buhez ar Sent/1912/Marsel - Wikimammenn\nBuhez ar Sent/1912/Marsel\n◄ Pôl hag Anton Marsel Itron-Varia Pontmain ►\nC’houezekvet devez a viz Genver\nEn blaveziou kentan ar bevare kantved, ar baganed a zigoras an dekvet stourmad eneb ar gristenien, dre urz an impalaer Dioklesian, laket droug ennan gant an dud a veze war e dro.\nEr bla 303, e oe grêt dre ar vro tri embann, an eil war lerc’h egile, eneb an Iliz, evel pa n’o dije pennou-bras ar vro netra ken d’ober nemet gwaskan ar gristenien.\nDre ar c’hentan, e oa urz da ziskarr an holl ilizou, da zêvi ar skrituriou santel, da derri eus ar c’hargou bras ar gristenien a vefe enne ha ne nac’hfent ket o fe, ha d’ober sklavourien eus ar gristenien a renk izel ha ne drofent ket kein da relijion Jezuz-Krist.\nAn urz-ze a dlee bezan doujet dre holl broiou ar bed an evoa impalaered Rom galloud warneze.\nDre an eil, kaset nebeut war lerc’h ar c’hentan, e oa gourc’hemennet teul er prizon holl renerien an Iliz.\nDre an trede, kaset prest goude, e oa urz da lezel da vale ar veleien a ginnigje ezans d’an doueou, hag ar re n’hen grajent ket, d’o merzerian er stumm a raje d’eze gouzanv ar muian boan.\nEr bla 304, e oe kaset eur bedervet lezen a roë urz da bep den, en pep lec’h hag en pep kêr, da ginnig eur zakrifis d’an doueou dirak an holl.\nSkrijus eo ar gwad kristen a evas neuze an douar. Brezel ebet, biskoaz, ne lakas kement a dud da vervel ; an Iliz, da welet eus an nenv, n’eo bet biskoaz kaeroc’h evit ne oa epad ar blaveziou-ze.\nEr zav-heol, Euzeb, ar skrivagner koz, a welas lakat d’ar maro, bemde, gwech dek, gwech ugent, gwech tregont, gwech tri-ugent ha betek kant den zoken war an dro, hag an dra-ze epad meur a vla. Gwelet a reas ar c’hlezeier o tognan, ar vourrevien o kouezan, gant a skuiz a vijent, war berniou korfou merzerien, hag o lakat re-all da skei en o lec’h.\nAdtapet diwar « https://br.wikisource.org/w/index.php?title=Buhez_ar_Sent/1912/Marsel&oldid=36036 »\nKemmoù diwezhañ degaset d'ar bajenn-mañ d'an 27 Mae 2012, da 18:08.


Kaozeadenn Rummad:Kembreiz brudet e Breizh - Wikipedia\nKaozeadenn Rummad:Kembreiz brudet e Breizh\nPerak ne vije ket ur rummad Saozon brudet e Breizh? Fentus e vije: ar re brudet hervezon ne vijent ket hervez an holl. An dud brudet alies a ra un dra bennak: rummadoù kanerien zo, barzhed ivez. Ha graet e vo ur rummad "tavarnourien"? Ur rummad Senegaliz o c'hoari mell-droad e Breizh a vefe kalz siriusoc'h: diazezet war ar fedoù. Bianchi-Bihan 7 Her 2009 da 11:35 (UTC)\nMe gav n'eo ket re a dalvoudegezh ar rummad-mañ, evit abegoù bet displeget gant Bianchi-Bihan. --Y-M D 7 Her 2009 da 16:13 (UTC)\nA-du penn-da-benn gant B-B ivez. Neal (Kaozeal) 7 Her 2009 da 18:20 (UTC)\nMe ivez. Ex-Smith 7 Her 2009 da 18:34 (UTC)\nRet e vefe d'an den en deus savet ar rummad-mañ displegañ petra eo e dalvoudegezh. Evidon ne welan ket e vije gwall dalvoudus. --Llydawr 7 Her 2009 da 18:36 (UTC)\nD'am soñj eo graet gant an hini en doa bet c'hoant da grouiñ ur rummad gant Gallaoued a orin breizhat, pe un dra bennak heñvel, evit lakaat Alan Stivell e-barzh. Kinnig a ran ma vije diverket ar rummad, krouet evit lakaat Byn Walters e-barzh: ur rummad tavarnourien a vo? Bianchi-Bihan 8 Her 2009 da 03:41 (UTC)\nYa, Ganin (Fulub Cayenne) eo bet krouet, kaout a rae din e oa dedennus sevel ur seurt rummad gouestlet d'ar 'Gelted' all a gar Breizh hag d'ar re o deus desket brezhoneg. Gwir eo ne gavan ket gwall zedennus lakaat ur pennad db Byn Walter, hag a-unan on ganeoc'h en ur mod : mat e vefe diverkañ ar pennad zo diwer e benn. Met e mod ebet ez eus bet fellet din krouiñ ar rummad-mañ a-benn lakaat anv Byn Walter ennañ, n'anavezan ket anezhañ zokenoc'h! Un dagadenn diezhomm ha dizonest ouzhpenn eus perzh an Ao. Bianci hag a blij dezhañ dont da c'hoari e chigarder, Na skuizhus :-(\nA Galon, Fulub.\nDa gentañ-holl, ne welan tamm tagadenn ebet. Da eil, ne welan tamm poell ebet gant seurt rummadoù. Brudet gant piv 'ta? Ha c'hoazh rummadoù all evit renkañ Saozon anavezet mat e Bro-Dreger pe Italianiz bet o chom gwezhall en Il-ha-Gwilen? Un holloueziadur eo ar wikipedia ha n'eo ket ul lec'h evit renkañ a-bep seurt mesk-divesk. Neal (Kaozeal) 8 Her 2009 da 18:55 (UTC)\n"krouet evit lakaat Byn Walters e-barzh" eme an Ao. Bianci. Tamallet on e gaou, se zo kaoz m boa komzet eus un dagadenn dizonest. Mat eo, mat eo! mar ne gav ket deoc'h ez eo dedennus kaout ur rummad db ar Gelted all o deus diskouezet e mod pe vod e oant dedennet gant Breizh, diverkit-eñ laouen. Me a gave se dedennus koulskoude, ne stourmin ket avat. Fulub.\nOnestiz, plusk hag all[kemmañ ar vammenn]\nGwall gizidik eo kroc'hen Fulup. Klask a rin displegañ dezhañ ez eus tud ha ne soñjont ket eveltañ.\nDa gentañ e klaskomp lakaat deskadurezh amañ, evel ma vez graet e pe wikipedia, hag evel gant un Islandadez pe ur Breizhad n'eus ket pell, ne gavomp ket eo trawalc'h bezañ o chom e Breizh (pe en Gwiana), bezañ rener ur gevredigezh, pe bezañ dilennet, evit kaout ur pennad en e anv. Na tavarnourien Breizh na tavarnourien La Crique ne gaver o anv er wikipediaoù all.\nDa eil e vije mat diwall da skrivañ mat anvioù an dud. Byn Walters, gant "s", ha Bianchi, gant "h". Ma krog pep hini da c'hoari distummañ anvioù ar re all e vo brav al labour. Neuze e c'houlennan digantañ reizhañ ma anv en e skrid er bajenn-mañ.\nDa ziwezhañ e lavarin n'eus tagadenn ebet e-barzh un evezhiadenn ken eeun: krouet gantañ ur rummad nevez ... ha goude? Evit lakaat e-barzh daou bennad (Twm Morys, Meic Stevens) a oa en o rummadoù dija ha n'o doa ket ezhomm da vezañ en unan all, hag unan nevez krouet gantañ (Byn Walters) a vije bet dirummad panevet da grouidigezh ar rummad nevez-se just a-walc'h. Ha kement-se, emezañ zo un dagadenn dizonest.\nHa derc'hel da skrivañ Bianci e-lec'h Bianchi, petra eo se? Bianchi-Bihan 9 Her 2009 da 08:05 (UTC)\nAdtapet diwar « https://br.wikipedia.org/w/index.php?title=Kaozeadenn_Rummad:Kembreiz_brudet_e_Breizh&oldid=575764 »\nKemmoù diwezhañ degaset d'ar bajenn-mañ d'an 9 Her 2009, da 08:05.


Kaozeal:Unkorneg - Wikipedia\nPeogwir e kaver aliesoc'h "unkorneg" er geriadurioù eget "marc'h-kornek" e kav din e vefe gwell lakaat ar ger "unkorneg" da ditl, ha menegiñ an daou c'her er pennad. --Llydawr (kaozeal) 27 C'hwe 2015 da 11:38 (UTC)\nMat-tre. Ha peogwir ne gaver ket roen izel e geriadur ebet, e vo laket Bas-Rhin, peogwir e vez kavet an anv-se, da vihanañ, er geriadurioù.\nGwechall e veze savet geriadurioù gant gerioù kavet er skridoù hag er yezh vev, komzet da gentañ-penn. Hiriv e vefe ret sevel ar wikipedia gant ar gerioù kavet er geriadurioù hepken ? Ne vez ket implijet ar yezh er-maez eus ar geriadurioù? Dre chañs e vez kelennet brezhoneg gant tud ha ne gavont ket o gwalc'h er geriadurioù, hag a gas ar yezh un tamm pelloc'h. Daost ha ret eo leuskel ar wikipedia etre daouarn ar c'heriadurourien (pe ar re a laka o anv war rakpajennadoù ar geriadurioù hag a fell dezho tremen da adc'heriadurourien) ? D'ar mare-se, tudoù, diverkit diouzhtu ar pajennadoù-mañ ha n'emaint e geriadur ebet : https://br.wikipedia.org/wiki/Rummad:Arzoù_korf; https://br.wikipedia.org/w/index.php?title=Rummad:Parafiliezh&action=edit . Bianchi-Bihan (kaozeal) 27 C'hwe 2015 da 14:24 (UTC)\n1 Ijinet, pe nann?\n2 Reolenn ijinet\n3 Ger diazez\n6 Brezhoneg sklaer\n7.1 Bremaik :harp ar c'hemmadurioù\n7.2 Rouzig : gant gallegerien?\n8 Perak ?\nIjinet, pe nann?[kemmañ ar vammenn]\nTroidigezh Emil gant Tomi Ungerer, graet gant skolaerien Jules Ferry Landerne (UGB)...: embannet pelec'h? Bianchi-Bihan (kaozeal) 27 C'hwe 2015 da 18:05 (UTC)\nRepont ebet. Bianchi-Bihan (kaozeal) 1 Meu 2015 da 09:06 (UTC)\nRespont: https://br.wikipedia.org/w/index.php?title=Unkorneg&diff=1624087&oldid=1624085. En ur blog: ne glot ket gant reolennoù an daveeennoù. Bianchi-Bihan (kaozeal) 1 Meu 2015 da 18:37 (UTC)\n« En ur blog » ?? Lec'hienn Unvaniezh ar Gelennerion Brezhoneg eo, a glot mat-tre gant reolennoù an daveennoù – adlenn anezho, pe lenn anezho a-raok skrivañ forzh petra. Ha heuilh al liamm a-raok dont da skrivañ forzh petra, ivez, pa'z eo displeget resis an doare da gavout an ger unkorneg en o labour. — 2.13.201.223 1 Meu 2015 da 20:17 (UTC)\nNe lennin ket ur blog. Traoù all am eus da lenn. Bianchi-Bihan (kaozeal) 2 Meu 2015 da 05:26 (UTC)\nN'eo ket ur blog. Emaout o nac'hañ degemer un daveenn splann en ur skrid brezhonek. Feiz fall ha dizonestiz. — 2.13.201.223 2 Meu 2015 da 16:30 (UTC)\nReolenn ijinet[kemmañ ar vammenn]\nHervez tud zo, ur ger en deus muioc'h a wirionez ma vez lakaet en un titl : perak skrivaén levrioù, peogwir ne gont nemet an titloù? https://br.wikipedia.org/w/index.php?title=Unkorneg&diff=1624079&oldid=1624078 Bianchi-Bihan (kaozeal) 1 Meu 2015 da 09:06 (UTC)\nFeiz fall. Gwir zo bet skrivet, ur galv da adlenn ha furchal ar C'hontadennoù ne oa ken – ar pezh a zo bet graet. — 2.13.201.223 2 Meu 2015 da 16:30 (UTC)\nGer diazez[kemmañ ar vammenn]\nN'eus forzh petra: https://br.wikipedia.org/w/index.php?title=Unkorneg&diff=next&oldid=1624082. Petra eo "ur ger diazez"? Ur ger santel santelaet gant an Trec'hlider Iañ, pab ar brezhoneg? 1 Meu 2015 da 09:18 (UTC)\nFeiz fall ha dismegañs. Splann eo ster ar ger "diazez" en degouezh-mañ, nemet d'an hini a zo dallet gant e gasoni. — 2.13.201.223 2 Meu 2015 da 16:30 (UTC)\nDaveenn[kemmañ ar vammenn]\nDre forzh goulenn e teu an nedeleg : https://br.wikipedia.org/w/index.php?title=Unkorneg&diff=next&oldid=1624085 . n'eo ket bet roet an daveenn gant an hini gortozet: dre fae moarvat, met gant e alter ego. Bravat kenlabour. Burzhud ar wikipedia. Bianchi-Bihan (kaozeal) 1 Meu 2015 da 09:21 (UTC)\nFeiz fall, dismegañs, tamalladennoù a-dreuz. Enep an emzalc'h a zo gortozet digant implijerien Wikipedia. — 2.13.201.223 2 Meu 2015 da 16:30 (UTC)\nMarc'h-kornek[kemmañ ar vammenn]\nDiouzh gwelout ne blij ket ar marc'h-kornek d'an daou gomper: https://br.wikipedia.org/w/index.php?title=Unkorneg&diff=1624080&oldid=1624079. Ne zisplije ket da Roparz Hemon avat pa oa bet kavet mat a-walc'h da lakaat en e c'heriadur e 1978, pajenn 549. Goulenn petore sell neptu a c'haller gortoz eus perzh tud hag a fell dezho dibab ar gerioù mat diouzh ar re fall er yezh ? Bianchi-Bihan (kaozeal) 1 Meu 2015 da 16:02 (UTC)\nRoue ar feiz fall. Gant piv e oa bet skarzhet kement meneg eus "unkorneg" ha kement tra a ziskoueze ne oa ket ur marc'h? --Trec'hlid mitonet (kaozeal) 1 Meu 2015 da 16:26 (UTC)\nPab ar Geriadurioù hag an Ezen kornek n'em eus tamm kentel ebet da gaout digantañ. Bianchi-Bihan (kaozeal) 1 Meu 2015 da 18:23 (UTC)\nBrezhoneg sklaer[kemmañ ar vammenn]\nGant piv eo skrivet : n'eus roud ebet neblec'h eus march kornek pe c'hoazh marc'h-kornek en embann brezhonek, war-bouez e Geriadur Roparz Hemon, Al Liamm, 1978.? Gant dorn ul lagad a-dreñv neptu! Aze:  Ken diaes e vije skrivañ kavet e vez en embann brezhoneg, peogwir e vez kavet ! Ma! Digant rouaned ar pilpouzerezh ne vo ket goulennet ur gwennegad onestiz. Bianchi-Bihan (kaozeal) 1 Meu 2015 da 18:26 (UTC)\nNe blij ket d'an holl ar goulennoù daveoù graet gant ar re all : https://br.wikipedia.org/w/index.php?title=Unkorneg&diff=1624515&oldid=1624506 . Koulskoude eo a-bouez : Ma n'ouzer ket piv eo an troour pe an droourien n'haller ket reiñ talvoudegezh un "oberenn embannet" d'ur pennad ha ne gaver nemet war ur blog. Ma vefe kavet talvoudus gant un embanner (lakaomp TES, embanner oberennoù Tomi Ungerer e brezhoneg) e vefe embannet ar skrid en ul levr.Ha difaziet gant Divi Kervella. Bianchi-Bihan (kaozeal) 2 Meu 2015 da 09:44 (UTC)\nFeiz fall, ha tagadenn a-enep Divi Kervella. Splann eo an daveenn ; n'eo ket ur blog ; forzh piv a c'hall lenn ar skrid ; levrioù elektronek zo, a ra hep paper ; miliadoù a bajennoù Wikipedia a ra dave da lec'hiennoù Web, ar pezh a ouifes mar bijes boas da lakaat daveennoù er pennadoù a eilez diwar Wikioù all. — 2.13.201.223 2 Meu 2015 da 16:30 (UTC)\nBremaik :harp ar c'hemmadurioù[kemmañ ar vammenn]\nDegaset gant an Trec'hlid ar gazetennig enlinenn Bremaik : setu pezh a lennan : ... unaniñ div lodenn an enezenn, an hini durk en Norzh hag an hini gresian er Su. Ma'z eo ret dezhañ klask harp e kazetennoù ma n'ouzer ket mestroniañ ar c'hemmadurioù eo kouezhet izel e lorc'h. Bianchi-Bihan (kaozeal) 2 Meu 2015 da 12:37 (UTC)\n…kement-se lavaret gant unan na oar ket skrivañ ar ger "kazetennig".--Trec'hlid mitonet (kaozeal) 2 Meu 2015 da 12:40 (UTC)\nGwashoc'h eo dit eta ur fazi bihanik seurt-se, ganin-me , eget ur fazi kemmadur gant ur mignon dit-te e-barzh Bremaik. Gwir eo, pezh a gont eo e rafe gant ar gerioù mat, dibabet ganit. N'eus ket da larout, uhelaat a rez live holloueziadurel ar wikipedia. Bianchi-Bihan (kaozeal) 2 Meu 2015 da 14:24 (UTC)\nTagadenn bersonel ha dismegañs da heul ur vi-koukoug a-berzh un den a skriv *gantaén re alies. — 2.13.201.223 2 Meu 2015 da 16:30 (UTC)\nTrugarez: prouiñ a rez, ur wech ouzhpenn, e peseurt live oc'h degouezhet, c'hwi ho-taou. Prestik e vo tamallet ur virgulenn un tamm a-dreuz ... Labour eus ar c'hentañ. Pa'z eus miliadoù a bennadoù da reizhañ. Bianchi-Bihan (kaozeal) 2 Meu 2015 da 16:51 (UTC)\nRouzig : gant gallegerien?[kemmañ ar vammenn]\nMa n'eo ket brezhoneger Laurent Lefeuvre n'haller ket lakaat pennadoù brezhonek war e gont. Bianchi-Bihan (kaozeal) 2 Meu 2015 da 14:33 (UTC)\nFeiz fall. Brezhonek eo ar skrid. — 2.13.201.223 2 Meu 2015 da 16:30 (UTC).\nUn daveenn zo reizh pa vez roet gant anv an hini en deus savet ar skrid e brezhoneg. Da c'hortoz n'eo ket. Bianchi-Bihan (kaozeal) 2 Meu 2015 da 16:58 (UTC)\nCabanes[kemmañ ar vammenn]\nN'eo ket nec'het an Trec'hlid o klask e "zaveoù": "En arc'hant, e mentell dalc'het gant (e)ur c'helf briadet gant (e)un naer, an holl e sabel; e c'hrennbalefarzh e glazur, (e)ur melezour en aour peuliek, war e c'hostez (e)un naer en arc'hant talwedant"... brezhoneg eus ar c'hentañ dezhañ peogwir e kaver "unkorneg" tu bennak. Bianchi-Bihan (kaozeal) 2 Meu 2015 da 14:48 (UTC)\nFeiz fall ha dismegañs. Skoed Cabanes ez eus un unkorneg warnañ ; Cabanis zo bet dibabet ganit da harpañ da gaoz dismegañsus. — 2.13.201.223 2 Meu 2015 da 16:30 (UTC)\nDismegañs pa vez dispaket brizhvezhoneg ar re all, hag ar pichoned-mañ o tamall fazioù dister din. Ha goude, mont da glemm war live ar wikipedia emaint bec'h-bec'h oc'h izelaat gant o brezel droch. Bianchi-Bihan (kaozeal) 2 Meu 2015 da 16:58 (UTC)\nPerak ?[kemmañ ar vammenn]\nPerak kement a reuz gant an Trec'hlid hag e gomper ? Kalzig a draoù o devez daou anv, hag er wikipedia zoken, rak n'eo ket ken strizh an holl speredoù evel re an daou bichon. Anat ar respont : skarzhet eo bet ar ger marc'h-kornek eus geriadur nevez Al Liamm gant Divi Kervella ha fellout a ra dezhañ ober memes tra amañ. Tud zo a fell dezho implij o zammig galloud da baouraat ar yezh, setu ar wirionez. Bianchi-Bihan (kaozeal) 2 Meu 2015 da 17:16 (UTC)\n«Daou anv»? Gant piv e oa bet skarzhet kement meneg eus "unkorneg" amañ? --Trec'hlid mitonet (kaozeal) 2 Meu 2015 da 17:23 (UTC)\nHa krouet marc'h-korneg er mintin-mañ gant an IP 86.214.74.165 :-).--86.214.112.225 25 Ebr 2020 da 08:32 (UTC)\nDigor da lagad all, Yannig : me 'wel ez eus krouet daou bennad : https://br.wiktionary.org/wiki/Dibar:Degasadennoù/86.214.74.165. Ganit?\nHa souezhet bras e vi: an daou c'her a gaver e geriadurioù paper! Te' gred eo aotreet embann seurt traoù? Bianchi-Bihan (kaozeal) 25 Ebr 2020 da 08:58 (UTC)\nYannig, bremañ ? Ha n'eo ken Yoael evel dec'h ? Da c'hortoz Keritiad, Lagad Zoltec, Sad Edgar ha me 'oar-me ? Ar wech-mañ 'teus ankouaet ober gant ar ger kasoni a blij kement dit.\nGwir e oa neuze ar pezh en doa lavaret an IP 90.32.112.96 dec'h : Da ziwall zo : gouest eo Kerrain da lakaat *ibil chokolad er Wikeriadur ha da groaziañ an daveoù ; meur a wech en deus graet en dro-gamm-se (unan eus an abegoù ma'z eo bet skarzhet eus ar Wiktionnaire hag eus ar Wikipédia, ha ma'z eus aet tud kuit eus ar Wikeriadur, siwazh).--86.214.112.225 25 Ebr 2020 da 10:16 (UTC)\nOc'h astenn dit ar walenn da vont war ur gaoz all e oan ... evel-se ne vo ket ret dit digeriñ ur geriadur da gavout marc'h-kornek e-barzh. ... Dallentez ar strizhkredennourien (ur ger zo bet ijinet gant unan bennak ha lakaet en ur geriadur).\nSpi am eus n'eo ket re boanius d'al lenner feal zo ac'hanout lenn ken pizh ma labour. E-keit ma vez lod o c'hoari o foliserien (awenet gant ar gasoni, evel holl flatoulerien hon amzer) e vez re all o sevel pennadoù , pal nemetañ ar wikipedia. Lennadennoù mat. Bianchi-Bihan (kaozeal) 25 Ebr 2020 da 10:23 (UTC)\nAdtapet diwar « https://br.wikipedia.org/w/index.php?title=Kaozeal:Unkorneg&oldid=1872504 »


Pajenn:Marigo - Buez ar Saent.djvu/120 - Wikimammenn\nPajenn:Marigo - Buez ar Saent.djvu/120\nSant Yan Matha.\nconsumet gant ar flam pur eus ar garantez cristen, e rentas da Zoue e ene, er bloaz 1213, etro an oad a ur bloaz ha tri-uguent.\nAdmiromp ar garantez vras en deus bet ar Sant-mâ evit ar Gaptivet, en ur labourat gant quement a fatig evit o racquita. Ma na ellomp quet ober quemense, soulageomp da neubeuta miseriou hon nessa er pez a vezo possubl deomp ; ne oufemp ober netra agreaploc’h da Jesus-Christ, pehini hon assur ne leso quet hep recompanç ur verennat dour heb quen, roet dre garantez evintàn da ur paour. Pebez recompanç eta a root-hu, Salver adorabl, d’ar re o devezo græt alusennou bras ! Pebez recompanç a zestinet-hu d’ar re o devezo prenet pe contribuet da racquita ar Gaptivet, d’ar re o devezo visitet ar re glàn, consolet ar re affliget, pratiquet an œuvrou a visericord !\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/120&oldid=134215 »


Poloniom - Wikipedia\nBismut – Poloniom – Astat\nNiver atomek 84\nRummad kimiek Metaloù paour\nTolz atomek 208,982\nDasparzh an elektronoù : 2, 8, 18, 32, 18, 6\n(Oksidenn drenkennek skañv)\nTredanleiegezh 2,00 (Skeul Linus Pauling)\nGremmoù ionadur 1 : 811,827 kJ/mol\nSkin atomek 197 pm\nSkin kenamsav 142 pm\nSkin Van der Vaals 168 pm\nDouester (≈20 °C) 9,400 g/cm3\nTeuzverk 254 °C\nBervverk 1 962 °C\nTredanharzusted 40 nΩ•m (e 20 °C)\nUn elfenn gimiek eo ar poloniom ; Po eo e arouez kimiek, 84 e niver atomek ha 208,982 e dolz atomek. Ur metaloid eo, evel 5B, 14Si, 32Ge, 33As, 51Sb ha 52Te.\nE dibenn an XIXvet kantved e oa Marie Curie hag he gwaz o klask gouzout ar perag eus skinoberiegezh ar pechblende goude m'o devoe tennet an uraniom hag an toriom anezhañ : skinoberiekoc'h c'hoazh eget 92U ha 90Th kevret e chome ar pechblende. An elfenn 84Po, betek 400 gwezh skinoberiekoc'h eget an uraniom, a voe hiniennekaet ganto da gentañ, e miz Gouere 1898,, hag an elfenn 88Ra e miz Kerzu 1898.\nDiwar Polonia, bro-c'henidik Marie Curie, e voe anvet an elfenn 84 ; ur mennozh politikel a voe pennabeg an dibab-se, pa felle da Varie Curie embann stad he bro a oa rannet etre Aostria, Prusia ha Rusia d'ar mare-se.\nNebeut-tre a boloniom naturel zo war an Douar, pa ne gaver nemet war-dro 0,1 mg anezhañ en un donennad pechblende ; diaes-bras eo neuze kenderc'hañ Po : war-dro 9 gramm a voe tennet eus 37 tonennad ag oksidenn blom PbO2 er bloavezhioù 1950, ha biskoazh n'eus bet tennet muioc'h abaoe.\nKevanaozañ 210Po a c'haller ober dre vombezenniñ bismut 209Bi gant neutronoù a-benn kaout 210Bi, a ro 210Po dre skinoberiegezh β.\nWar-dro 100 gramm a boloniom a vez kenderc'het bep bloaz dre an hentenn-se, e kreizennoù nukleel Rusia pergen.\nDaoust d'ar poloniom teuziñ e 254°C ha birviñ e 962 °C ez eo aezhidik-kenañ : pa vez lakaet en aer e 155 °C hepken ez a an hanter anezhañ da aezhenn e 45 eurvezh. Ar perzh-se a c'haller arverañ evit disrannañ Po diouzh Bi.\nPar da re ar bismut 83Bi hag an telluriom 84Te eo perzhioù kimiek ar poloniom.\nAes eo dileizhañ Po en trenkennoù, hogen diaesoc'h eo en ober e bazennoù. Liv roz zo gant an dileizhennoù en abeg d'an ionoù Po++, met dre skinoberiegezh e tro an ionoù da Po++++ ha liv melen a zeu gant an dileizher. Klogor a c'hoarvez en argerzh, tommañ ha bannañ gouloù a ra an endalc'herioù e gwer en abeg ma lonkont rannoùigoù α.\nEvel ar seleniom 34Se, an telluriom 52Te hag ar bevargant 80Hg e c'hall ar polonium bezañ metilaet gant garvevien : dre oberiantiz ar garvevien hag ar metilkobalamin (vitamin B12) e teu CH3Po, a dro buan da aezhenn.\nGant un hanter-vuhez a 138,376 devezh ez eo 210Po an izotop naturel stabilañ a-douez an 33 izotop anavezet, eus Po-188 da Po-220. Rannoùigoù α a vez eztaolet gant Po-210, pemp mil gwezh muioc'h eget Ra-226 bep eilenn, setu perak e ro an izotop Po-206 (hanter-vuhez : 8,8 devezh).\nKevanaozet e vez 209Po (hanter-vuhez : 103 bloavezh) ha 208Po (2,898 vloavezh).\nEn abeg d'e skinoberiegezh c'halloudus ez eo bet arveret Po en U. R. S. S. evel un andon a rannoùigoù α, a servije da dermeniñ tevder gwiskadoù metal dre vuzuliañ ar c'holl er skinoberiegezh. Pa voe merzet e vez eztaolet gwrez gant ar poloniom — dre skinoberiegezh e ro 1 gramm Po 140 watt a c'hremm e 500 °C — e voe implijet da c'henel gwrez, ar pezh a sevijas da dommañ diabarzh al loarelloù Kosmos 84 ha Kosmos 90 a voe bannet e 1965, hag an egorlistri Lunokhod a voe kaset d'al Loar e 1970 ha 1973.\nGant oksidenn beriliom BeO e farder ar c'hendeuzad Po-BeO a servij da dreiñ ar rannoùigoù α e neutronoù a vez arveret da zeluskañ armoù nukleel ha da ensellet ar puñsoù eoul-maen.\nAn hevelep rannoùigoù α a vez implijet da ionaat an aer ha dre-se da nullañ an tredansavoniezh er gwiaderezhioù, ar rolladoù paper ha mezell, hag ar metal kent e livañ. Dañjerus-kenañ eo ar poloniom evelato, setu e vez erlerc'hiet ouzh andonioù rannoùigoù β, a c'hall bezañ harzet gant ur follenn aluminiom.\n↑ Pechblende, pe uraninite : kailh uraniom.\n↑ 2,0 ha2,1 Adloff J. P. & MacCordick H. J., The Dawn of Radiochemistry, CERN, Strasbourg, 1995 Nucleonica (en) Liamm oberiant 30 KZU 12\n↑ Académie des Sciences (fr) Liamm oberiant 30 KZU 12\n↑ (en) Institute of Nuclear Chemistry and Technology, Warszawa Liamm oberiant 30 KZU 12\n↑ American Chemical Society (en) Liamm oberiant 30 KZU 12\n↑ Argonne National Laboratory (en) Liamm oberiant 30 KZU 12\nAdtapet diwar « https://br.wikipedia.org/w/index.php?title=Poloniom&oldid=1983859 »\nKemmoù diwezhañ degaset d'ar bajenn-mañ d'an 31 Meu 2022, da 20:31.


On ne tue pas les gens | Soubenn ar geek\nMarteze o peus klevet komz diwar-benn levr Alain Defossé, On ne tue pas les gens? E-touez levrioù “distro lennegel” miz Genver e oa. Souezhet e oan bet gant al levr peogwir e seblante kontañ un darvoud gwirion ha spontus a-walc’h.\nE-kerzh noz an 20 a viz Gouere 1999 ez eus bet lazhet ur plac’h e Kastelbriant. Hag Alain Defossé a zo e-touez an dud a zo bet “test” (pas eus ar muntr met an aergelc’h a oa araok hag all). Ul levr savet evel un “eurlevr” eus nozvezh an 19/20 a viz Gouere, Alain Defossé o pourmen e kêr, o vont da bakañ ur banne hag all, ha lodennoù neveshoc’h diazezet war abadenn “faîtes entrer l’accusé” diwar-benn an darvoud-se.\nLennet e vez buan-tre (ur veaj Naoned-Pariz en tren) ha n’eo ket displijus da lenn, met ur santad “da betra?” a zo un tamm memestra. Gorrek-tre eo al lusk, ne gomprener ket gwelloc’h egetañ perak eo troet sot perc’henn an davarn ha lazhet ar paourkaezh plac’h. Perak n’eo ket bet o welet ar fliked? N’en defe-se cheñchet netra, a-du krenn on gantañ. Daoust ha gellet en defe ober un dra bennak? Marteze a-walc’h, en defe gallet chom da sikour perc’henn an davarn ha c’hoazh, petra en defe-se miret outañ da lazhañ ar plac’ h warlerc’h? Ur bern prederiadennoù hag ur pezh santad ha gablusted a zo el levr. Moarvat en deus-se sikouret ar skrivagner da glozañ un tamm an afer-se. Met en ur serriñ al levr, estreget ar soñj e vefe forzh piv o n’em c’houlenn ur bern traoù tro-dro d’un darvoud evelse ez eus peadra da soñjal ne dalvez ket ar boan skrivañ ur romant memestra… Ma. Ne oan ket rediet d’e lenn a lârfet din.\nThis entry was posted on Meurzh 28, 2012 at 9:21 am and is filed under Levrioù with tags bed ordinal, muntr, test.\tYou can follow any responses to this entry through the RSS 2.0 feed. You can leave a response, or trackback from your own site.


Trede quevren - An trede Chabistr varnuguent - Wikimammenn\nTrede quevren - An trede Chabistr varnuguent\nYouen-Yan-Lois Derrien, 1779-1792 (?) (p. 269-278)\n◄ An eil Chab. varnuguent. Avisou-all c’hoaz var ar sujet eus ar vignonaich An trede Chab. varnuguent. Evit an exerciçou eus ar vortification exterieur Ar pevare Chab. varnuguent. Evit ar gonversationou pe an antretienou hac evit ar solitud ►\nAN TREDE CHABISTR\nEvit an exerciçou eus ar vortification exterieur.\nAR re pere a dret eus an traou rustic hac eus an traou divar ar meas, a assur penaus, mar scrifet ur guer bennâc var un amandesen pehini a so en e antier, ha mar e lequeat adarse goudese en e c’hloç pe en e mean, oc’h e serra clos varnezi, hac oc’h e blanta en douar evelse, quement frouezen a zougo ar vezen, pehini a savo eus an amandesen-se a vezo cafet merquet gant ar memes guer-se. Evidon-me, Philotee, n’em eus gallet biscoaz aprou ar method hac ar pratic eus ar re pere, evit reformi ha cheinch un den, a gommanç dre an exterieur, dre ar chontanançou, dre an dillad ha dre ar c’huchou. Seblantout a ra din er c’hontrol, penaus e ranquer commanç dre an interieur : En em gonvertissit ouzin, eme Zoue, eus a greis ho calon : va map, pe va merc’h, emezàn en un andret-all, roit din ho calon, rac en effet ar galon, ec’his ma zeo ar sourcen eus an actionou, o rent hènvel outhi e-unan ; evelse ar Pried divin oc’h invita an ene a lavar dezi : va laca, emezàn, evel ur c’hachet var da galon, evel ur c’hachet var da vreac’h. Guir eo, rac piou bennâc en deveus Jesus-Christ en e galon, en deveus-èn souden goudese en e oll actionou exterieur. Rac-se, va Philotee, ez e bet falvezet din abarz peb-tra gravi hac imprima en ho calon ar guer sacr ha santel-mâ, Bevet Jesus, dre ma zoun sur penaus goude quemense ho puez, pehini a sorti eus ho calon evel un amandesen eus e c’hloç hac eus e mean, a broduo e oll actionou, pere eo e frouez, en hevelep-fæçon ma vezo scrifet ha gravet enno tout ar memes guer a silvidiguez. Hac evel ma vevo ar Jesus douç-mâ en ho calon, e vevo ivez en hoc’h oll gomportamant, hac e c’happarisso en ho taoulagad, en ho quenou, en ho taouarn, ha memes en ho pleo : hac e c’hellot lavaret santelamant evel a lavare Sant Paul ; beo oun, mæs non pas me, hoguen Jesus-Christ eo a so beo enon. Bref nep en deveus gounezet calon an den, en deveus gounezet an den oll. Mæs ar galon-se memes pe dre hini e fell deomp commanç, a c’houlen beza instruet, penaus e tle furmi e zrein hac e maintien exterieur, me lavar, penaus e tle en em gomporti a zianveas, evit ma vellot en trein hac er gomportamant-se non pas hepquen an devotion santel, mæs ivez ur furnez hac ur brudanç vras ; hac evit quemense me ya da rei deoc’h e ber gomsou cals a avisou mad.\nMar gu’illit gouzaon ar yun, e reot ervat yun un devez bennâc estreguet ar yunou a c’hourc’hemen deomp an Ilis : rac ouzpen an effet ordinal en deveus ar yun da sevel ar speret, da vortifia ar c’hic, da bratica ar vertuz ha da acquisita mui a recompans en Eê, ez eo ur mad bras en em veinteni e possession da arreti ar gourmandis, ha da zerc’hell an apetit sansuel hac ar c’horf sujet da lesen ar speret ; ha peguement bennâc na yunemp quet cals, an adversour cousgoude hon douich davantaich, pa ene ervat e c’housõp yun. Ar Merc’her, ar Guener hac ar Sadorn a so deiziou pe da re en em exerce mui ar Gristenien ancien ebarz en abstinanç : quemerit eta eus an deiziou-se da yun quement evel a inspiro deoc’h ho tevotion hac ar brudanç eus ho Tirecteur.\nMe a lavarre volontieramant evel a lavaras Sant Jerom d’an Itron vad Leta : ar yunou hir ha dreist voder a zisplich din cals, ispiciai en egard d’ar re pere a so c’hoaz en un oat tener. An experianç e deveus desquet din penaus an asen bian, o veza squiz a-hed an hent, a zeu da glasq en em ecarti ; hac an dud yaouanc ivez, o veza en em squizet hac en em rentet infirm o yun re, a zeu d’en em ecarti goudese diouz ar mortification ha d’en em lesel facilamant da goueza en dilicateri. Ar c’harvet ne redont quet mad e diou amser, pa vezont re lard, ha pa vezont re dreud. Exposet bras vezomp d’an dentationou, pa vez re vaguet hor c’horf, ha pa vez ive re gastizet. Deffaut ar voderation-mâ er yunou, en disciplinou, er porpanchou reun hac en austeriteou, e teu cals a dud da renta inutil e servich Doue hac o nessa al loden vella eus o amser, evel a erruas memes gant S. Bernard peini en deoue queuz da veza cunduet re a austerite ; hac evel ma vezont bet re rust ouz o c’horf er gommançamant e vezont contraign da ober stad anezàn erfin. Ha ne vise quet bet guell dezo ii e dreti en ur fæçon ingal ha moderet diouz an occupation hac an drevell pe da hini oant obliget hervez o stad hac o c’hondition ?\nAr yun hac an drevell pe al lalbour a zeu da gastiza ha da ziscar ar c’hic ; mar de al labour, pehini a reot, necesser deoc’h, pe da viana prositabl bras da c’hloar Doue, ez e guell gueneèn c’hui da soufr ar boan eus al labour eguet eus ar yun. Hennez eo santimant an Iiis, pehini a zeu da exanti diouz ar yunou dleet memes ar re pere o deveus trevellou profitabl da servich Doue hac an Nessa. Unan en deveus poan o yun, mæs un all en deveus poan o servicha an dud clàn, o visita ar brisonerien, o cofes, o sarmon, o c’hasista ar re desolet, o pidi Doue hac oc’h ober an seurt exerciçou-se ; ar boan diveza-mâ a dal mui eguet ar guenta : rac ouzpen ma teu an drevel-mâ da vortifia ar c’horf couls hac ar yun, e tigaç ur frouez hac ur profit pehini a so cals preciussoc’h ; hac evel-se generalamant ez e guell conservi mui evit na de requis a nerz d’ar c’horf, eguet na de lamet anezi digantàn muguet na ranquer ; rac ato e c’haller diminui e nerz deza pa garer, mæs ne aller ato e rapari pa garer.\nMe soinch din e tleomp caout ur veneration vras evit ar goms a lavaras hor Salver hac hon Redempteur Jesus-Christ d’e Zisquibien ; Dibrit ar pez a vezo lequeat dirazoc’h. Brassoc’h vertuz eo, a gredàn, dibri hep choas ar pez a vez presantet deoc’h, hac er memes urz ma er presahter deoc’h, pe èn a vezo d’ho coud pe èn na vezo quet, eguet na de choas ato ar gouazza : rac peguement bennâc ma seblante austeroc’h choas ar gouazza, cousgoude ez eus mui a resignation o tibri eus an seurt a bresanteur deoc’h ; rac er fæçon-se ne renoncit quet hepquen d’ho coud, mæs ive d’ho choas ; ha ne de quet un austerite vian, trei hor goud evel ma queromp hac e zerc’hel sujet d’ar rancontrou ha d’an occasionou ; hac ouzpen-se an seurt mortification-mâ n’en em zisquez quet na ne de incommod da zen, ha ne deus nemet-hi a guement a ve propr evit ar vuez civil. Rusa ur bouet pe un tam bennâc a vezo dirazoc’h, evit quemeret un all ; pismigat pe raclat quement a vez roet deoc’h da zibri ; beza difficil hep caout jamæs e ve netra preparet mat na neat, ober misteriou ha minigançou bep tam, an dra-se a sant eus a ur galon sansuel hac eveziant ouz ar plajou hac ouz ar scudellou.\nAn disciplin, pa vez quemeret gant moderation, e deveus ur vertuz admirabl evit diuna an appetit d’an devotion. Ar porpant run a vortifi cals ar c’horf, hoguen peurvuia [ne] vez quet convenabl na d’an dud demezet, [na d’u]r gomplexion tener, na d’ar re pere [o de]veus poaniou ha trevellou all da suporti : guir e cousgoude penaus d’an deiziou brassa eus a binigen e c’hallet e implija gant avis ur c’honfessour prudant.\nBalaam pignet var e asennes a yea da gaout Balac ; mæs evel n’en devoa quet un intention vad, an Eal er guedas var an hent gant ur c’hleze en e zourn evit e laza : an asennes pehini a vele an Eal, en em arretas a ben teir gueich hep fallout dezi avanç mui: Balaam er memes amser a scoe gantî cruelamant a daoliou baz evit ober dezi avanç quen a oue an drede gueich o veza gourvezet toutafæt an asennes dindan Balaam, ma teuas dre ur miracl bras da goms en ur lavaret dezâ ; petra am eus-me grêt dide, perac em scoez-te me evellen evit an drede gueich ? ha neuse souden e oue digoret daoulagad Balaam, hac e velas an Eal, pehini a lavaras dezàn ive ; petra e dide canna evel-se da asennes ? pa ne ve ma e deveus troet an hent divarnon, me am bise da lazet-te, hac e reservet-hi e buez. Neuse Balaam a lavaras d’an Eal ; Autrou, pec’het am eus dre na ouyen quet en em opposac’h ouzin var va hent. Ha c’hui na vel, Philotee, Balaam e-unan eo en deveus grêt an droug hac eo e asennes baour, pehini ne de quet caus, eo a gann hac a sco hep caout truez ebet outhi ? Chetu ase petra erru gueneomp hon-unan alies : ar c’hreg-se o velet he fried pe he c’hrouadur clan, e deveus recours neuse-souden d’ar yun, d’an disciplin ha d’ar mortificationou a gorf, ec’his a eureu David evit un hevelep sujet ; allas ! va mignones guer an asen paour a gannit, affligea ho corf a rit, hac èn ne de quet caus ma ze erruet an droug-se gueneoc’h. Courrigit ho calon, pehini a so idolatr eus ar pried-se, hac a bermet mil mechancete gant ar c’hrouadur-se, hac en destine d’an ourgouil, d’ar vanite ha d’an ambition. An den-se a vel penaus e couez alies e pec’hejou lourd a enep ar burete : ar remors interieur a zeu a enep d’e goustianç gant ar c’hleze en dourn evit e zreusi dre un doujanç hac ur spont santel rac Doue ; ha neuse-souden e galon o tont enni e-unan a gommanç da lavaret d’e gorf ; ah ! quic mechãt, ah ! corf disleal, trahisset oun gueneez adarre. Chetu-èn neuse-souden o sqüei endra ell var ar c’hic-se, hac o canna ar c’horf-se dezàn gant yunou hac abstinançou direglet, hac oc’h e voual dreti e fæçoniou-all hep nac urz na moderation. O Ene paour, ma c’halle da gorf parlant evel asennes Balaam, e lavare dit ivez ; perac em c’hannez-te me, miserabl ma zoud ? e c’henep da unan, va ene, eo e c’harm Doue e venjanç ; te eo ar griminales ; petra e dide va c’hundui-me d’an occasion ha d’ar goal antretien ? peadra e c’himpligez-te va daoulagat-me, va daouarn ha va musellou pe va zeaud e lubriciteou hac e disonestis ? peadra e teuez-te d’am zroubli me gant imaginationou fall ? quemer songesonou mad, ha n’em bezo quet a voual mouvamanchou ; en em guef gant tud pur ha chast, ha ne vizin quet inquietet gant va choncupissanç. Allas ! te eo a zeu d’am poulsa en tan, ha ne fell quet dit e teffen ; te eo a strinc ar moguet em daoulagat, ha ne fell quet dit e saffe ar flam eus an impurete enno. Ne deus quet da zoueti na lavar Doue deoc’h en occasionou-sè ; cannit, reuguit, faoutit, fresit ho calon principalamant : rac a enep ho calon eo ez e courroucet va c’holer. Certenamant evit en em zisober diouz an debron, ne deus quet quement a izom d’en em voalc’hi, evel a so da burifia ar goad ha da refresqui ar felc’h : dememes evit en em zisober diouz hor viçou, ez e mad evit guir mortifia hor c’hic, mæs necesser eo dreist peb-tra purifia ervat hon affectionou ha refresqui hor c’halon : hoguen arabat eo an oll antrepreni nep seurt austeriteou corporal nemet gãt avis hon Directeur.\nAdtapet diwar « https://br.wikisource.org/w/index.php?title=Trede_quevren_-_An_trede_Chabistr_varnuguent&oldid=127736 »\nKemmoù diwezhañ degaset d'ar bajenn-mañ d'an 9 Eos 2018, da 13:03.


Haarlems Dagblad a zo ur gazetenn izelvroat eus rannvro Haarlem. Lavarout a reer ez eo kazetenn goshañ Europa. Er penn-kentañ e veze embannet ur wech ar sizhun, goude-se e voe embannet teir wech ar sizhun hag en 19vet kantved e teuas da vezañ ur mizieg.\nPajenn gentañ niverenn gentañ Weeckelycke Courante van Europa\nOprechte Haerlemsche Courant[kemmañ | kemmañ ar vammenn]\nAbraham Casteleyn hag e wreg, Margarieta van Bancken (1663)\n, livadur gant Jan de Bray\nE 1656 e krogas Abraham Casteleyn da lakaat embann ar gazetenn, gant an titl Weeckelycke Courante van Europa ("Kazetenn sizhuniek Europa"). E 1664 e voe kemmet an titl hag e voe anvet De Oprechte Haerlemse Courant neuze.\nE-pad an Eil Brezel-bed e voe aloubet an Izelvroioù gant arme an Trede Reich ha kendeuzet dre ret Opregte Haarlemsche Courant gant Haarlems Dagblad, se zo kaoz e lavaret ez eo kazetenn goshañ Europa. Hiziv an deiz ez eo perc'hennet gant Hollandse Dagbladcombinatie.\nWeeckelijcke Courante lec'hienn nederlandek gouestlet d'ar gazetenn, ma kaver skeudennoù (klikañ war "Bekijk")\nBruderezh en Oprechte Haerlemsche Courant abaoe 1675\nAdtapet diwar « https://br.wikipedia.org/w/index.php?title=Haarlems_Dagblad&oldid=1836874 »\nKemmoù diwezhañ degaset d'ar bajenn-mañ d'an 23 Mae 2019, da 21:18.


Pajenn:Dizanv - Testamant Nevez Hon Aotrou hag Hor Zalver Jesus-Christ.djvu/118 - Wikimammenn\nPajenn:Dizanv - Testamant Nevez Hon Aotrou hag Hor Zalver Jesus-Christ.djvu/118\nSANT LUCAS, II.\nar pez a lavare ar bastored dezhe. (19) Ha Mari a zalc’he sonj euz an holl draou-ze, hag a vedite anezhe ebarz en he c’halon. (20) Hag ar bastored a zistroaz, en eur c’hlorifia hag en eur veuli Doue euz an holl draou ho doa gwelet ha klevet, hervez ma oa bet lavaret dezhe.\n(22) Pa oe deuet an eizved devez evit circonciza ar bugel, e oe hanvet JESUS, an hano a oa bet roet dezhan gant an eal, araog ma oa concevet en kov he vam.\n(22) Ha pa oe accomplisset deiziou ho furification, hervez lezen Moises, e tougjont ar bugel da Jerusalem, evit hen prezanti d’an Aotrou, (23) hervez ma’z eo scrivet el lezen an Aotrou : Pep bugel mal kenta-ganet a vezo consacret d’an Aotrou ; (24) hag evit offr en sacrifis, hervez ma’z eo gourc’hemenet el lezen an Aotrou, eur c’houblad turzuneled, pe diou goulmic.\n(25) Bez’e oa en Jerusalem unan hanvet Simeon, eun den just hag a zoujans Doue ; heman a c’hortoze consolation Israel, hag ar Spered-Santel a oa varnezhan. (26) Discleriet e oa bet dezhan gant ar Spered-Santel, ne varvje ket, ken hen divije gwelet ar C’hrist euz an Aotrou. (27) Dond a reaz d’an templ renet gant ar Spered-Santel ; hag evel ma oa he dad hag he vam o tigas ar bugel Jesus, evit ober dezhan ar pez e oat custum hervez al lezen, (28) e kemeraz anezhan etre he zivrec’h, hag e veulaz Doue, en eur lavaret :\n(29) Breman, Aotrou, e laoskez da zervicher da guitaad en peoc’h, hervez da c’her ; (30) rag va daou-lagad ho deuz gwelet da zilvidigez, (31) ar zilvidigez ec’h euz preparet dirag faç an holl boblou, (32) ar goulou a dle sclerijenna an nationou, hag ar gloar euz da bobl Israel.\n(33) Ha Josef hag he vam a oa souezet euz an traou a lavaret divar he ben. (34) Ha Simeon a vennigaz anezhe, hag a lavaraz da Vari he vam : Setu, ar bugel-man a zo lakeat evit beza occasion a scandal hag a zilvidigez da galz en Israel, hag evit gouzanv controliach a-berz an dud, (35) en hevelep doare ma vezo dizoloet ar zonjezonou euz calon meur a hini ; ha da ene-te a vezo treuzet gant eur c’hleze.\n(36) Bez’ e oa ive Anna ar brofetes, merc’h da Phanuel, euz a dribu Ascer ; oajet braz e oa, hag he doa bevet seiz vloaz gant he goaz, adaleg he gwerc’hted. (37) Intanvez e oa, ha oajet a bevar bloaz ha\nAdtapet diwar « https://br.wikisource.org/w/index.php?title=Pajenn:Dizanv_-_Testamant_Nevez_Hon_Aotrou_hag_Hor_Zalver_Jesus-Christ.djvu/118&oldid=125208 »


Skylla (Megara) - Wikipedia\nPennadoù Sylla ha Silla zo ivez.\nSkylla oc'h orgediñ ouzh Minos.\nSkylla (Σκύλλα e henc'hresianeg) a oa ur briñsez, merc'h da Nisos, roue Megara, e mojennoù Hellaz kozh. Trubardiñ a reas he zad dre garantez ouzh Minos.\nKontet eo ar vojenn gant Ovidius er Metamorfozoù. Ar roue Nisos en devoa ur guchennig blev mouk ha ganti e oa difaezhus. Minos, roue Kreta a aloubas rouantelezh Nisos, ha Skylla en gwelas eus mogerioù kêr hag a orgedas kenkent outañ. Evit gounit kalon Minos e fellas dezhi reiñ an trec'h dezhañ o vont da gemer alc'hwez kêr eus kerc'henn he zad d'he reiñ d'he c'haredig Minos.\nHeuget e voe an tad gant emzalc'h e verc'h, kuitaat a reas Megara kenkent. Hi a voe troed en evn-mor (ciris), hag he zad a vez atav war he lerc'h, en erer-mor (haliaeetus). (Ovidius VIII, 6-151, esp. 154-151)\nTennañ a ra istor Skylla da hini Komaitho, merc'h Pterelaos.\nAdtapet diwar « https://br.wikipedia.org/w/index.php?title=Skylla_(Megara)&oldid=1768945 »\nKemmoù diwezhañ degaset d'ar bajenn-mañ d'an 10 Gwe 2017, da 09:01.


Journal de Renaud Camus, mardi 26 décembre 2017\ncréée le mercredi 27 décembre 2017, 15 h 56Plieux, mardi 26 décembre 2017, une heure du matin (le 27). Certain samedi de novembre dernier Me Rimokh et moi avions rendez-vous avec Alain Finkielkraut dans un ~~~~~~~~ ~~’~~~~~~~~ ~~~~~~~~~ : ~~~ ~~’~~~~~~~~~ ~~~ ~~~~~~~~~ ~~~~~ ~~~~ ~~~ ~~~~ ~~~~~~~~~ ~~~~~~~~~~~ ~~~ ma faveur dans ~~~ ~~~~~~~ ~~~ ~~~~~~~~~~~~ ~~~~ ~~’~~~~~~~~ ~~ ~~~~~ ~~~~~, ~~~~ ~~’~~ ~~~~~~~ ~~’~~~~~~~~~~~. ~~~~~~~~~~~~~ ~~’~~~~ ~~~~ ~~~~~ ~~~ ~~’~~~~ ~~~~~~~ ~~~~ ~~~~~~~~~~ ~~~~ ~~~ ~~~~~~~ ~~~~~~~~~ ~~’~~~~~~~~, qui le clouaient ~~~~~ ~~~~. ~~~~~~ ~~’~~~~~~ ~~~~ ~~~~~~~~~~ ~~ ~~~~ ~~~~~~~~~ ~~~ ~~~~ ~~~ ~~~~~~~~~ ~~~~~~, ~~~ ~~~~ ~~~~~~~~~ ~~~ ~~~~~~~ ~~~~~ ~~~~ ~~~ ~~~~~~~~, ~~~ ~~~ ~~~~ ~~~~~~~~ dans sa boîte ~~~~ ~~~~~~~~ — ~~~ ~~~~ ~~~ fis.\nAprès ~~~ ~~~~~~~-~~~~~ ~~~~~ Me ~~~~~~~ ~~~~~~~~ ~~~~~~~~~~~~~ ~~~ ~~~~ ~~~~~~~ ~~~~~~~~~ ~~~~~~~~, ~~~~ ~~~~~~~~ ~~~~~~~~, ~~~ ~~~~~~ ~~~ ~~~ ~~~~~-~~~ ; et il lui ~~~~~~~~ ~~~ ~~~~~~~~~ ~~’~~~~ ~~~~~~~~~ ~~~~~~~~~, ~~~~~ ~~~~~~~~~~ ~~~ ~~~~~~~~~. ~~~ ~~’~~~~~~~ ~~~~ ~~~ réponse.\nFinkielkraut, ~~~~~ ~~~~, ~~~~~~ ~~~~~~~ ~~~ ~~~~ ~~~~~ ~~~~~~~~ ~~~~~~~~~~~~~, ~~~~~ ~~’“~~~~~~~~ ‘~~~~~~ bras’”, dans un ~~~~~~~~~~ ~~~~~ ~~~~~~~~~~ ~~~~~, ~~~ ~~~~~~~~~, ~~~~ ~~~~. ~~~ ~~~~~~ ~~~ ~~~~ ~~~~~~~~~~ ~~~~ ~~~~~ ~~’~~~~~~ ~~~~~ Causeur. ~~~~~ ~~’~~~~~~~~ ~~~ ~~~~~~, ~~~~~~ ~~~~~~~~, ~~~ ~~~~ ~~~~~~~~ de ce titre : “~~~ ~~~~~~~~ ~~~ ~~~~~ ~~~~~~~ ~~~~~~ ~~’~~~~~~~ ~~~ ~~~~~~ ~~~~~~~~”. ~~~~~~~~~ ~~~~~~~~ ~~~ ~~~~~~~~~~~ ~~ ~~~~~~~~~~ ~~~~~ ~~~~~ ~~~~ ~~~~~~~~~ ~~’~~~ ~~~ ~~~~~~~ ~~~~~~~~~ ~~~ ~~~~~~~~~~ ~~~~~ son magazine à ~~~ ~~~~~~-~~~, ~~~~~ ~~~ ~~~~~~~~~~ ~~~~ ~~~ ~~~~~~~~ ~~’~~~~~~ ~~~~~ ~~ ~~~~~ ~~~~~ ~~~ ~~~~~~~~~~~~ ~~’~~~ ~~~~~~~~~~~ “~~~~~~ ~~~ ~~~~~~~~”. ~~~~~ ~~~ ~~~~ ~~~~ ~~~~~~~~~~~~~~~~ ~~~~~ ~~~~~~ tout à fait ~~~~~~~~~~ ~~ ~~’~~~~~~~~~~~ ~~~ ~~~ ~~~~ ~~~~~ ~~~’~~~ ~~~~ ~~~~~~~~, ~~~~~ ~~~ ~~~~~~~ ~~~~~ ~~ ~~~~~ ~~~~ ~~~~~~~, ~~~~~~~~~~ ~~~~~~~~~~~~~, ~~~ ~~~’~~~~~ ~~~~~~~ ~~~~~~ ~~~~~~~~~~~~~~. ~~~~~ ~~~ rappellerait le lendemain : ~~~~~~~ ~~~~~~~~, ~~~~~ — ~~~~~~~ ~~~~~~~~~ ~~~~~~~ ~~~~~.\nvoir l’entrée du mardi 26 décembre 2017 et son image dans Le Jour ni l’Heure


Kempennet eo bet skeudennoù ar film "Mein a-enep fuzuilhoù"\nJeudi 23 janvier 2020 à 17:29 -\nPar Tudi Crequer, Joan Bizien, France Bleu Breizh Izel\nNa pegen souezhus istor ar film-mañ ! Filmet e oa bet gant Nicole ha Felix ar Garreg e-pad ar stourm a-enep da greizenn nukleel e Plogoñv. Kempennet eo bet ar skeudennoù ha skignet e vo ar film mod nevez en ur bern salioù-sinema deus ar vro.\nPedet e oa bet Felix ha Nicole Ar Garreg e Cannes e miz Gouere 2019 © Maxppp - Fred Dugit\n"Ar publik eo 'ra ur film" eme Nicole ar Garreg. Ha dav eo lavar eo ken plijet all an dud hiziv-an-deiz ! Kempennet eo bet skeudennoù ar film "Mein a-enep fuzuilhoù" gant ul laboratoer arbennik e Pariz. Ul labour a bevar miz a zo bet kaset a-benn gant Pascale ar Garreg, he merc'h. "Ni zo bet estonet 'lies gant ar film !" Ne oant ket evit soñjal e vefe kement a berzh gant o film. "40 vloaz goude ne m'efe ket kredet, ha ni 'zo bet 'ba Cannes, setu ni 'zo bet souezhet kompletamant gant Plogoñv !" Mont da bourmen o c'halite war tapiz ruz Cannes, ur sapre afer 'vat a oa evit ar c'houplad bigouterien !\nUr stourm arouezus... peogwir eo bet gounezet\n"An dud sell anezhañ bremañ, n'eo ket 'giz gwechall. Aze voe stourm, 40 vloaz-zo, ha hiriv z'eus stourm ivez ! An dud n'int ket kontant hiriv ha 'ba Plogoñv n'in neus gounnêt. N'añ encourage an dud ivez" a soñj ar sevennourez.\nStumm nevez film Plogoff, "Des pierres contre des fusils" a zeuio er-maez e salioù sinema Breizh d'ar Merc'her 5 a viz C'hwevrer, hag e lec'h all d'an 12. Skignet 'vo a-raok an holl d'ar Gwener 24 a viz Genver da 8e er sal-sine Katorza e Kemper. Mont 'raio Nicole ha Felix ar Garreg da gantreal da heul o film 'benn kinnig anezhañ. Moien 'zo gwelet e pelec'h ha peur e vo skignet war o lec'hienn internet : nicoleetfelixlegarrec.com\nCulture - LoisirsDIVIZ AR YAOU | Ha spontet oc'h c'hoazh gant skeudenn Bécassine ?\nCulture - LoisirsRaktresoù filmoù a zo ganeoc'h ? Kinnigit anezho da vare ur pitch dating !\nCulture - LoisirsTrizek istor war ar Redadeg skrivet gant skolidi Kemper


Kelaouenn Daouviziek Priz : 2 € Niverenn 40 Meurzh-Ebrel 2005\nDa Heul Disentez ur Politikerezh Yezhel evit Breizh\nNevez 'zo ez eus bet mouezhiet un disentez a-bouez gant "Kuzul Rannvro Breizh" diwar-benn politikerezh yezhel. An holl, betek-henn, a zo savet a-du gant brokusted ar politikerezh-se, daoust ma n'eur ket sur e vefe lakaet an holl arc'hant a vo ezhomm d'e gas da benn e kellidsteuñv da zont ar C'huzul Rannvro. Komzoù kaer a zo bet, hogen da heul e rankint bezañ lakaet da wir, ha sed ar pep diaesañ.\nMat e vo seurt politikerezh evit ar brezhoneg, moarvat, hogen peadra a zo da vezañ nec'het gant an diskleriadur mezhus a lavar n'eus gant ar re o deus divizet ar politikerezh-se tamm c'hoant ebet "da zistagañ hor c'harr diouzh Pariz". Seurt diskleriadenn ne rankfe ket bezañ en ur skrid war ur politikerezh yezhel : lu eo, ha reiñ a ra da gompren mat pegen prederiet eo kannaded ar Rannvro da chom hep tremen da emrenerion zivalav ! Kement-se a verk anat, pa soñjer mat, ez eo er c'hontrol galvet pep yezh da c'houlenn frankiz politikel evit ar re o c'homz, hogen hor politikerezh yezhel-ni gant Kuzul Rannvro Breizh a chomo jentilik eta er rez yezhel ha sevenadurel oc'h evezhiañ da vont re bell ganti gant aon da zisplijout d'hor mistri a Bariz !\nUr c'hraf eus testenn "Politikerezh yezhel ar Rannvro" a zo nec'hus : pouez a ro ivez d'ar galloweg, a vez lakaet par d'ar brezhoneg. C'hwezh ar "pollitically correct" a glever aze. Eus an tu kleiz pe eus an tu dehou, an holl a zo savet a-du.\nPetra soñjal diwar-benn ar galloweg ?\nMoarvat e oa ret reiñ dor-zigor d'ar galloweg a-benn kaout ur vouezhiadeg "a-unvouezh". Hogen d'am soñj ne c'heller ket lakaat ar brezhoneg par d'ar galloweg. Meur a abeg a zo da gement-se.\n- Doujañs a ranker da gaout ouzh ar c'hallowegerion. Ur yezh a-vihanik a c'hell bezañ, da skouer, evit lod. Er par-se, ez eo ret merkañ ne vez mui savet bugel ebet e galloweg abaoe pell 'zo. Reizh eo, evelkent, eveljust, e vefe stad ha lorc'h en dud o deus bet an dra-se da hêrezh digant o zud, a-vihanik pe get zoken. Plijadur o devez, lod anezho, sklaer eo, oc'h ober gant o farlant pa c'hellont, diouzh m'o devez tro d'en ober, gwech-ha-gwech all. Hogen beuzet int en ur mor a c'halleg, ha n'int ket gouest da ober dalc'hmat gant o galloweg genidik evit ar vuhez-pemdez a vremañ, ha nebeutoc'h c'hoazh pa vez anv a zanvezioù kempleshoc'h, na dennont ket d'ar gevredigezh plouezel a-wechall ma oant bet ganet enni.\n- E keñver istor. Klevout a reer difennerion ar galloweg o lavarout e komzomp-ni ur yezh alouberion, hogen n'eus bet brezel-aloubiñ ebet, hag ar galloweg n'eo ket difluket diwar ar galianeg met diwar ar gallo-romaneg, da lavarout eo yezh an alouberion roman. Ar c'hallowegerion o deus dilezet o yezh keltiek da zegemer yezh o mistri, ar Romaned. E-keñver istor c'hoazh, betek nevez 'zo ne oa levr ebet e galloweg. War an dekmiliadoù a levrioù (relijiel dreist-holl) a zo bet embannet ha lennet adalek ar 15vet kantved betek bremañ, n'eus hini ebet e galloweg. Na katekiz, nag Aviel, na stumm ebet eus ar Bater pe eus an Ave zoken ! Ar galleg an hini eo yezh lennek ar c'hallowegerion eta. N'eus ket a lennegezh c'hallowek evit gwir. N'eus nemet tammoù traoù bihan, kontadennoù dre gomz evit beilhadegoù, un nebeut kanaouennoù, ha setu aze fin d'ar roll.\n- Ar gallowegoù a zo war o zalaroù, an holl anezho. Evel evit ar brezhonegoù poblek, ar pezh a chom anezho - truilhoù -, ez eus ur bern teodyezhoù gallowek. Galloweg trowardroioù Sant Brieg a zo disheñvel diouzh hini Roazhon, Néant sur Yvel, ar Mitaweg etre Liger ha Gwilun, pe c'hoazh diouzh parlantoù galloweg Bro-Raez hag Anjev, en tu all da harzoù Breizh. Klask a reer o unvaniñ, a-dra-sur, hogen, betek-henn n'eur ket deuet a-benn d'en em glevout, na war un doare-skrivañ, na war ur galloweg unvan. N'eus ket a c'halloweg unvan. E brezhoneg ez eus unan.\n- N'eo ket gouest ar galloweg da gevezañ ouzh ar galleg. Ar brezhoneg avat, a zo. Pell bras emañ Yann galloweger diouzh e gazeg war ar poent-se. N'en deus ket ar chañs dispar da gaout, evel e brezhoneg, embannennoù fonnus hag o sevel a bell a-wechoù, hag un hengoun diazezet mat bremañ abaoe ur c'hantved , mennet da zisplegañ kement tra en hor yezh, betek ar jedoniezh, ar fizik, hogen ivez an drabedoniezh, ar ardamezouriezh ivez, da skouer ! Diziraezus a-grenn eo seurt uhelbal e galloweg.\nRoparz Hemon eo en deus diskouezet ez eo gouest ar brezhoneg da vezañ benveg ur sevenadur nevez a zo da grouiñ penn-da-benn. Ur yezh lennek ez eo ar brezhoneg. Ar galloweg n'eo ket.\n- Peseurt raktres politikel a zo gant emsav ar galloweg ? Ni, stourmerion evit ar brezhoneg, a gompren mat-tre e c'hellfe tud 'zo sevel o c'hein da zifenn ha da reiñ un dazont d'o yezh-int. Kement-se a reomp avat dre m'hon eus-ni ur raktres politikel evit ar brezhoneg n'eo ket diazezet hepken war ar fed m'hor befe desket ar yezh war barlenn hor mamm, nann. Ar braz ac'hanomp o deus desket pe addesket brezhoneg, ur brezhoneg a zo bet roet dezhañ ur stumm unvan, gouest da zisplegañ pep tra, a drugarez d'hon diaraogerion, dreist-holl Vallée ha R. Hemon. Spisaet eo bet ivez ster don hor stourm gant Meven Mordiern, Roparz Hemon ha Youenn Olier. Ne gaver ket seurt preder e-touez ar C'hallowegerion. "Dre ma fell dimp eo ma ouzomp brezhoneg" : a-youl-gaer eo hon eus graet anezhañ yezh hor spered. Rak gant ar brezhoneg e tistaolomp hêrezh Bro-C'hall hag e vennomp adkemer hêrezh sevenadur kentidik ar re o deus savet hor broad da sevel ur Vreizh vrezhonek el ledenez-mañ. Da heul Roparz Hemon "Ur Breizhad oc'h adkavout Breizh", ez eo galvet hor yezh, hervezomp, da lakaat da vleuniañ e Breizh ur gevredigezh nevez, diforc'h mat he fatrom diouzh hini an droc'herion c'houzoug ha jakobined a bep seurt o deus lakaet o c'hrabanoù war hor bro abaoe keid-all. O komz brezhoneg e tistaolomp dreist-holl beli Bro-C'hall war hor buhezioù hag e labouromp da sevel ur Vreizh doujadus ouzh an holl.\nAze e c'hello unan soñjal ez eus un dislavar, peogwir e vennomp a-benn ar fin argas ar galleg diouzh hor bro : ne seblant ket an dra-se bezañ "doujadus d'an holl". Kinnig a reomp un hent, ar brezhoneg, da vont war-zu ur pal hogen dre heg ne vo ket graet. Kement-se ne vefe ket doujadus d'an holl. Dre gaer e vo graet, ne lavaromp ket. Evel-se e ranker kompren lavarenn vrudet Roparz Hemon : "Ar galleg eo karr an ankoù e Breizh". Ret eo kompren mat ne reomp ket eus ar yezh un idolenn hogen ur benveg, traken, da zegas un adnevesaat el ledenez-mañ, ur gevredigezh nevesaet don. Ar Vretoned a skoulmo en-dro gant o yezh diwar an hoal-vat a welint enni, pe ne raint ket. Diskouez a ranker ne c''hell ket seurt nevezadur dont dre ar galleg, dre maz eo sanket ha breinet e wrizioù gant an "Dispac'h Gall" hag "ar Sklerijennoù", a zo pimpatrom ar stadoù arnevez a gaver dre holl war ar voullzouar, hollveliek, an holl anezho. Sevenadur ar brezhoneg n'he deus bet biskoazh a stad vac'hom; n'he deus ket kemeret perzh e istor gwadsec'hedik ar stadoù arnevez, ha setu aze hor chañs.\nHa perak ne rafe ket ar c'hallowegerion kemend-all e reter ar Vro ? Ret eo stadañ, lakaet e vefe bet gouest ar galloweg da verañ holl dachennoù ar vuhez, pezh n'eo ket, evel hon eus gwelet, n'eus mennad resis ebet a-berzh paotred ar galloweg war ar poent-se eus an obererezh politikel : n'eus aozadur gallowek ebet o c'houlenn ma vefe savet ur gevredigezh hollc'hallowek ha dizalc'h diouzh Pariz, eus Pordig da Borneizh. Dic'hallus n'eo ket, da welout, hogen diaes-mat e vefe d'hor soñj kavout izili gredus evit ur seurt raktres, pa n'eus ket trawalc'h a "gevala" gant an danvez-emsav-se, nag e keñver live-yezh, nag e-keñver istor, nag e-keñver pep tra. Mankout a ra dezho Brezhonegerion a seurt gant Arzhur, Sent diazezerion hor Bro, Gwiomarc'h, Nevenoe, Alan Varvek... hag ivez re all, tostoc'h deomp, o deus labouret kement park ar brezhoneg ha Spered ar Vro : Kervarker, Tangi Malmanch, Meven Mordiern, Yann-Vari Perrot, Roparz Hemon, Langleiz, Stivell, ha, nevez aet d'an Anaon : Youenn Olier. Gouzout a reer pegen a-bouez eo bet en hon Emsav ar "Barzhaz Breizh", sonadegoù Stivell, pe c'hoazh barzhoneg brudet Morvan Lebesque "La découverte ou l'ignorance"....\nHa petra soñjal diwar-benn\nar gwenedeg ?\nKeit ha m'emaomp ganti e karfen klask resisaat ivez degouezh ar 'brezhonegoù' ha pergen brezhoneg Gwened. Imbourc'h en deus moulet kalzik levrioù diwar ar rannyezh-se - ha kavout a ra deomp n'eus nemedomp oc'h ober - a zo diforc'h-mat diouzh peurrest ar brezhonegva ha gwelout a reer muioc'h mui kelennerion wenedour mennet start da gelenn e "gwenedeg". Kement-mañ a gas anezho da gemm emglev reizhskrivadur 1941 peogwir ez eo diaes-mat ober gant an doare-skrivañ-se pa venner derc'hel da zistagañ e doare unan eus an isrannyezhoù brezhoneg diniver – a Vro-Wened pe a lec'h all – o deus disleberet mui-ouzh-mui dalc'hmat. An holl a zo war o zalaroù a-benn bremañ, peuzvarv ez int evit gwir, evel da skouer war ledenez Ruiz pe war enezenn Eusa.\nAn evezhiadennoù a gaver uheloc'h evit ar galloweg a c'heller ober evit ar gwenedeg ivez, evit un darn. Bez e c'heller lavarout ez eus kement a ziforc'h etre brezhonegoù ar C'h L T hag ar gwenedeg hag e vez etre spagnoleg ha portugaleg da skouer.\nPinvidik eo ar gwenedeg : labourioù nevez embannet gant Youenn Olier diwar oberennoù gwenedek a ziskouez pegen talvoudus eo evit ar brezhoneg unvan – lennek – an troioù-lavar, ar gerioù, ar yezhadur a zo alies skañvoc'h e gwenedeg eget e KLT. Soñjal a ra din eta e rank an holl vrezhonegerion n'eus ket Gwenedourion anezho klask perc'hennañ ar pinvidigezhioù-se evit brasañ mat ar brezhoneg penn-da-benn. Hogen ne gavan ster politikel ebet – unan kantaezel a ranker doujañ outañ e kement ha maz eus tu a-hend-all, eveljust, dre gomz pergen – pa nac'her tostaat e vrezhoneg a orin rannyezhel ouzh ar brezhoneg unvan. N'eus ket anv ganeomp e vefe dilezet evit keloù-se pinvidigezhioù don ur rannyezh orin, ar c'hontrol eo, eveljust. Hogen, o nac'h pinvidikaat ar brezhoneg a vremañ gant perzhioù dreist ar gwenedeg, pe c'hoazh o nac'h tostaat hor rannyezhigoù treut ha dic'hizet ouzh ar brezhoneg unvan en ur bed a zo o treiñ buan, dre skrid da vihanañ, e virer ouzh hor yezh a dizhout ar pal politikel hon eus merket uheloc'h : krouiñ ur gevredigezh nevez hag hollvrezhonek. O chom gant rannyezhoù hepken ne vo savet netra ha ne c'hellod ket dioueriñ ar galleg da yezh pennañ. Peseurt Breizh avat, ent-resis ? Netra nemet lakaat Breizh brezhonek da vezañ a vo dija un nevezadur hep e bar, hor redio da ijinañ eviti perzhioù disheñvel mat diouzh patrom ar gevredigezh c'hall pe danvezelour a weler dre holl.\nSoñjal a ra din e vije reizh d'ar Wenedourion nac'h seurt raktres evit Breizh, ma vijent e soñj reiñ da vro Wened ur yezh dezhi hec'h-unan evel ma karje paotred ar galloweg sevel unan evit Breizh Uhel ha pelloc'h e departamantoù ar Mayenne pe Anjev, hag arc'hañ a-benn ar fin krouiñ broadelezhioù nevez e Bro-Wened hag unan all e krec'h ar Vro : "Gallezia ?" Hogen seurt mennadoù politikel da zisrannañ er par politikel Bro-Wened pe "C'hallezia" diouzh Breizh pe diouzh Bro-C'hall, n'eus den a gement en dije e embannet, na klasket sevel ur strollad politikel da gas seurt mennadoù da benn.\nBezañ brezhon eo komz brezhoneg\nKemm a ra ar bed er mare-mañ, ha kemm buan ! Diskaret a-grenn eo ar gevredigezh plouezel a wechall, e lec'h ne oa ket kreñv a-walc'h ar skol hag ar Stad da lakaat an dud da zilezel yezh o hêrezh. A-benn 30 pe 50 vloaz e rakweler e vo steuziet an drederenn eus yezhoù ar voull-zouar : 2000 yezh a zo o vont da get war verr-dermen. Ar yezhoù a zreistbevo war-lerc'h an diskar spouronus-mañ a vo ar re o devo tizhet en em ziorren a-zoare hag a vo deuet a-benn da gendrec'hiñ o c'homzerion ez eo o interest-int adperc'hennañ (skouer Israel) pe derc'hel gant o yezh, daoust pegen bras e vo, muioc'h-mui, hoal ar saozneg er c'hevandir-mañ, da skouer. Ar c'hoant da chom en e vro, da labourat enni, da sevel enni ur gevredigezh dezhi ur patrom-diorren hoalus, kempouez, a zo d'am soñj an abeg pennañ a reizhabeg ar stourm evit hor yezh hag hor broadelezh. E Breizh ez eo ar brezhoneg maen-korn hor broadelezh. Ar galloweg pe ar gwenedeg n'int ket.\nDiwar gement-se holl eta, e kav din n'eo ket bet spiswel a-walc'h ar stourmerion vrezhon o reiñ harp da arc'hadurioù paotred ar galloweg, o lakaat ar galloweg par d'ar brezhoneg er raktres a bolitikerezh yezhel nevez divizet. Arvar bras a zo da welout ar brezhoneg nac'het outañ en em ziorren e Breizh Uhel en abeg d'ar galloweg, da enkañ hor yezh hepken er "brezhonegva", kornog ar vro, e-lec'h e ouzer mat-tre ez eo bet dilezet gant darn vrasañ ar boblañs. Dre-se e c'heller lavarout ez eo steuziet a galz an diforc'h a vezer boas da ober etre "Breizh Uhel' ha "Breizh-Izel".\nAr vrezhonegerion a zo tonket dezho diskleriañ uhel ha fraezh ez eo ar brezhoneg tra an holl Vrezhoned, ha pa vefent e Klizun pe en Eusa (e-lec'h m'eo marv mik ar yezh a-benn bremañ, se am eus meneget dija, evel e Breizh uhel) o chom, peogwir o deus c'hoant lakaat da vleuniañ el ledenez-mañ ur gevredigezh nevez na vennont ket sevel war diazezoù heñvel ouzh re Bariz. Ar brezhoneg a c'hell genel ar gevredigezh-se. Ar galloweg n'hell ket.\nBez' hon eus da reiñ un heuliadenn vat da istor hor bro, o skoulmañ en-dro gant hor yezh, gwrizienn donañ ha surañ hor bro : ur yezh kreñv – didrefoet, yaouank – azasaet diouzh an amzer-vremañ – ha leun a entan da adsevel an Den e Breizh.\n"Brezhoneg poblek" a fell d'ar ranndir B4 kaout !\nDre ziv wech ez eus anv eus "Brezhoneg Poblek" en destenn bet mouezhiet gant Kuzulierion Ranndir ar pevar departamant. Derc'hel d'ar brezhoneg poblek (anv a zo eus pinvidigezh ar soniadoù, taolioù-mouezh, hag all...) ne gas ket ur yezh war-raok en ur bed a zo o vont war vihanaat, evel hon eus gwelet uheloc'h. Ma ! Gwashoc'h 'zo c'hoazh : gant diazezadur ar "Centre Régional du Livre" e Kemper (notomp diwar dremen n'eus bet kinniget doare brezhonek ebet d'an aozadur-se, na skriv nemet e galleg en e genskriverezh gant an embannerion vrezhonek) e vo termenet 'politikerezh-embann ar rannvro', da lavarout eo... da biv e vo roet skoazell evit an Embann. Dija hon eus resevet ul lizher a-berzh ar Rannvro a nac'h sikour IMBOURC'H : deizlevrioù Youenn Olier a oa bet roet un tammig skoazell evit o embann betek-henn ne vezint ket skoaziadet, nag an embannadurioù o tennañ d'ar gravez, peogwir ez eo kravez ! Klevet hon eus ez eus diaesterioù gant PREDER ivez, a zo bet nac'het outañ ur skoazell evit 16vet levrenn LAVAR. Hogen gwir eo e oar an holl ez eo a-du PREDER hag IMBOURC'H gant ar brezhoneg arnevez evit dont a-benn da zisplegañ kement meizad a zo, e-lec'h chom hepken gant dilhad re enk alies, ha bruzunet, ar brezhonegoù a anver "poblek".\nBonreizh Europa : a-du pe a-enep ?\nUr c'hrafadur hag a ro tro d'ar gelaouennerion duañ paper er mare-mañ er C'hwec'hkogn, d'an danevellourion skingomz ha skinwel prientiñ skignadennoù arbennik ha da bolitikerion 'zo mont e breskenn, ez eo ar vouezhiadeg eus dibenn miz Mae evit asantiñ pe zisteurel Bonreizh Europa, seul vui ma teu anatoc'h-anatañ, hervez ar c'honoc'hoù disheñvel graet lerc'h ouzh lerc'h war c'houlenn ar meziennoù, e c'hellfe ar maout mont gant dalc'hidi an "nann", peogwir ez eo aet o niver en tu all da 50% evit ar mare.\nPiv a zo a-enep d'ar Vonreizh-se ? Daoust hag ez eus ur poltred-rizh eus an dalc'hiad eus an "nann"? Daoust hag ez int kentoc'h eus an tu dehou eget eus an tu kleiz pe e gin kaer ? Evit komz heñvel ouzh ar wirionez, ez eo ret mat lavarout e vezont kavet un tammig e pep lec'h.\nDa gentañ-penn ez eus Kristenion, drouklaouen ma ne oa ket bet meneget gwriziennoù kristen Europa er Vonreizh-se, seul vui ma voe bet lamet ar meneg anezho war c'houlenn ar C'hallaoued - retvez al laikelezh -, ha dreist-holl gant an Arlevier J. Chirac, eñv hag en deus diskleriet n'eus ket pell e oa ar gwriziennoù kravezel-se ken muslimat ha kristen ; koulskoude, mard em eus soñj mat, en arme c'hall e-pad brezel Aldjeria, pa veze dasparzhet delodoù-brezel d'ar soudarded, e oa delodoù anvet "europat" ha delodoù all anvet "muslimat" ; evit petore abeg diouzh ho soñj ?\nD'an eil ez eus ar re ne fell ket dezho gwelout Turkia dont tre en Europa, daoust ma vez lavaret hag adlavaret dezho dizehan gant ar bolitikerion n'he deus Turkia netra da welout gant ar Vonreizh, hogen kazh skaotet a zouj an dour yen, evel ma lavar ar C'hallaoued.\nBez' ez eus ivez o sevel a-enep evit abegoù disheñvel, ur bern tud all eus strolladoù a bep seurt, da skouer hini an emveliegourion, betek ar venevelourion drouklaouen gant ar fed ma ne vez ket meneget er Vonreizh ar gwir evit ar merc'hed da sioc'hanañ ; ha setu o tont war wel ur strollad nevez o kreskiñ dizehan, hini al labourerion, bed al labour evel ma lavar lod, micherourion, implijidi, gounideion, hag all... Rak gant Feur-emglev Maastricht, o doa ar bolitikerion prometet dezho peoc'h, labour, fonnverzh, ha setu ma teu dilec'hiadurioù, dic'hwel ha digresk ar goproù, ha nevez 'zo holl, ar sturiadur Bolkenstein a aotrefe da n'eus forzh petore embregerezh europat dont da labourat er C'hwec'hkogn hervez lezennoù ha goproù he bro-orin ha neket hervez reoù Bro-C'hall, en ur ger, falloc'h eget an embregerezhioù gall. Biskoazh kemend-all ! Koulskoude, daoust hag ar sturiadur Bolkenstein n'eo ket un doare "remake" eus pezh a veze graet, n'eus ket pell, gant degas enbroidi o tont eus Afrika pe Azia, evit ober an tebet labourioù na felle ket d'ar C'hallaoued ober, pa ne oa nemet mistri du-mañ na felle ket dezho paeañ trawalc'h ar vicherourion c'hwec'hkognat evit o sammañ ?\nGant gobidell Bolkenstein e vefe tost ankounac'haet gobidell Turkia, hogen, kelaouennerion 'zo, a oar soubañ o fluenn er pod-liv mat. Da skouer, er sizhuniegenn c'hall Valeurs Actuelles niv. 3560, 18-24 C'hwevrer 2005, en ur pennad talbennet "Turquie, le Sas de l'Orient" e tedenn Emmanuel Razavi evezh al lenner war ar fed ma n'he deus Turkia, danvez-ezel Europa, reolerezh ebet war he harzoù, daoust dezhi bezañ amezek da naozelloù ar sponterezh islamour maz eo Siria, Irak hag Iran. Gant ur c'helaouenner all ez eo aet an den betek Kilis, dremm all Turkia, war harzoù Siria, 1200 km diouzh Istanbul, da wiriekaat war al lec'h. 500 m a-raok ar post gladvonn, e lezjont o c'harr a-hed ur c'hleuz, evit kerzhout war o fouez e-barzh lanvad an demenidi, e-touez Irakiz hag Iraniz ; kerreizhour ebet ne zeuas da wireziñ o hennadelezh, daoust ma oa koulskoude diouto e pep lec'h, hogen ac'hub e oant o vutuniñ hag o tivizout etrezo. Er post siriat evel er post turkiat e rene an hevelep lez-ober. Endra ma tivizent gant ar valtouterion pe ar gerreizhourion e tibune an enbroerion dirak an norikell, a boan ma vezent reolet. Ar c'harbedoù a dremene ivez difrae. Hini ebet ne voe harzet e-pad an div eurvezh tremenet ganto war al lec'h. Hag ar c'helaouenner, war zigarez ober deomp prederiañ, a gloze e bennad evel-se : « A-benn un nebeut bloavezhioù ez aio Unaniezh Europa betek Siria, betek ar post turkiat-se : Kilis ! ».\nOc'h adlenn ar pennad-se, e teuas war va eñvor un arroudenn eus "best-seller" an Amerikan Tom Clancy, The Teeth of the Tiger, lennet ganin en e droidigezh gallek, e-lec'h e lavar ar skrivagner diwar-benn ur sponter islamour - unan eus tudennoù e romant - ar c'homzoù-mañ, pajenn 130 : « Pegen iskis e oa dezhañ merzout, e oa e broioù kristen Europa, e c'helle en em santout tost da vat e surentez. En em gannet o doa ar Vuslimiz lies gwech a-enep dezho, ha tost e oant bet d'o zrec'hiñ e meur a zegouezh. Digor d'an estrañjourion e oa ar broadoù-se en un doare hogos emlazhek, hag un ijin, zoken dister, a oa trawalc'h evit dont-tre en o diventelezh, ha tost da vat, ijin ebet, gant m'o defe arc'hant. An dud-se a oa ganto un boullder ken emzistrujus ma toujent da zismegañ ar re a oa darev d'o welout, int hag o bugale, lazhadekaet hag o sevenadur distrujet penn da benn ».\nBonreizh : constitution ; Krafadur : sujet de discussion ; Skignadenn : émission TV, radio ; Konoc'h : sondage d'opinion ; Meziennoù : les médias ; Poltred-rizh : portait-type ; Delod-brezel : ration de guerre ; Emveliegour : souverainiste ; Benevelour : féministe ; Fonnverzh : prospérité ; Naozell : sanctuaire, espace inviolable ; Kerreizhour : policier ; Emlazhek : suicidaire ; Muslimat : musulman ; Gladvonn : frontière ; Hennadelezh : identité.\nIvona Martin (1907 - 2005)\nSetu aze c'hoazh unan eus lennerion fealañ IMBOURC'H o vont d'an Anaon, nebeut war-lerc'h Youenn Olier. D'ar Meurzh 8 a viz C'hwevrer ez eo aet diouzhimp Ivona, d'an oad a 97 bloaz. Lidet eo bet he obidoù e Sant Jozef ar Piler-Ruz e Brest d'ar Yaou da heul, diouzh ar beure : nebeut a dud eus an Emsav o deus gellet kemer perzh el lid, siwazh.\nE Minic'hi Landreger d'ar Sul diwezhañ eus miz C'hwevrer, e voe lidet an oferenn evit repoz he ene, da heul ur vuhez hir ha oberiant evit ar brezhoneg.\nE 1980 eo e ris anaoudegezh ganti, e Brest, en Oaled Sant Erwan. Gant va c'harr-tan e renten servij dezhi pa c'hellen. E 1986 e roas skoazell bras din dre m'en em gavis dilojeiz hag hep arc'hant, o labourat e burevioù-kreiz Diwan abaoe daou vloaz evel kadnac'hour. Lojet e voen marc'had-mat-tre gant he breur straed Dixmude a drugarez dezhi en un tiig daou bezh koantik a c'hiz kozh. Un deiz zoken e kinnigas din 2000 lur e bilhedoù dre ma ouie e pe stad edon : gwerzhet em boa va c'harr dre ziouer a wenneion. Nac'h a ris, dre lorc'hentez moarvat, hogen kalz a vad a reas din he jestr dre ma ouien a-benn neuze e c'hellfen kontañ war he skoazell m'am befe ezhomm. Kavout a ris fred e Pariz a-benn ar fin ha bloaz war-lerc'h en em gavis en-dro e bro Leon, o chom e Beuzid-Konogan Landerne hag ez adkavis Ivona, bepred 24 straed Poull-ar-Bached. Degemer mat a rae din bepred. War he dor e oa peget ur skritellig dislivet gant an amzer "Butun ebet amañ mar plij !" . Ur ranndi bihan kinklet brav he doa, gant ul livadur o tiskouez Anjela Duval, he mignonez vras, harpet ouzh ur c'hleuz, o labourat, souchet he fenn. Te a ginnige din rak te a eve dalc'hmat, un te a brene en ur stal arbennik straed Jean Jaurès. Ne zebre ket a gig er gêr : legumaj ha frouezh hepken a yae ganti. Bale kalz a rae ivez, dre m'he doa karr-tan ebet. Daoust dezhi kaout ur c'hein kromm-spontus hag a-bell 'zo (me 'gav din e oa c'hoarvezet ganti en he yaouankiz ha barnet en doa ar mezeg ne vevfe ket pell !), he deus gellet bevañ hir amzer diwar magadur yac'h, hag embregerezh korf, na pa ve ken evit kerc'hat he lizhiri, rak er pevare solier, hep saverez edo o chom.\nDin-me e oa ur seurt "mamm-gozh" eta, un ael-mat. Kalz a varvailhoù a zo bet etrezomp hogen, evit gwir, n'anavezan ket mat he buhez. Brezhonegerion a oa he zud, eus kostez Lambaol Wimilio. Ur soñj kaer, blaz ar baradoz warnañ, a zalc'he eus he vakañsoù-skol du-hont e maezioù Landivizio, a oa hollvrezhonek da neuze. Kontañ a rae din e oa bet hoalet gant ar yezh abred kenañ en he bugaleaj, hogen ranket he doa deskiñ anezhi a-nevez, rak ne oa ket bet savet e brezhoneg, moarvat dre ma oa he ziegezh o chom e kêr.\nGant Roparz Hemon he deus kejet. Ar gejadenn-se a zo bet a-bouez bras en he buhez, eveljust. He danevell eus an darvoud-se a oa fromus en he genou, ha tro am eus bet d'he c'hlevout meur a wech diganti. Kontañ a rae he doa gwelet un den "kozh" (Roparz Hemon a oa eus ar bloaz 1900, seizh vloaz koshoc'h egeti enta), hag hi yaouank-flamm - peseurt bloaz resis, n'ouzon ket, war-dro ar bloaz 30 moarvat - straed ar C'hastell e Brest, e ti Sant-Ildud, a oa anavezet evit pourchas levrioù brezhonek. Roparz Hemon en doa roet dezhi da gompren e oa re sammet gant al labour hag hi, brokus, ha diwar-skañv, m'am eus komprenet mat, he doa kinniget dezhañ he skoazell. Nebeut war-lerc'h ez eas Roparz Hemon d'he c'haout ouzh dorikell ar "Société Générale", ma laboure hi eno, ha dre an norikell e roe Roparz Hemon labour da Ivona, d'e sikour war-dro ar gelaouenn "Gwalarn".\nUr vignoniezh vras hag ur c'henlabour daou-ugent vloaz a groge. Traoù bihan da gentañ : adskrivañ chomlec'hioù, sekretouriezh, ha tamm-ha-tamm traoù all. N'ouzon ket muioc'h. Moarvat he dielloù, bet fiziet e KUZUL AR BREZHONEG, a c'hellfe reiñ ur banne sklerijenn resisoc'h war he c'henlabour gant diazezer GWALARN.\nGoude ar brezel e reas war-dro sekretouriezh ar gelaouenn AR BED KELTIEK, gant Roparz Hemon da bennskrivagner, harluet en Iwerzhon. Skriverezañ a reas evitañ miliadoù a bajennadoù, a veze moulet goude-se gant ar beleg Jakez Ducamp, diazezer SKOAZELL VREIZH a-hend-all, war liestennerez skolaj Sant Jozef Ar Releg.\nA-bouez bras eo bet "ABK" e buhez an Emsav, daoust d'e stumm-moulañ dister, a gaieradoù bihan. Dont a reas er-maez etre 1959 ha 1971.\nIvona n'he deus ket skrivet kement ha ma c'hellfed krediñ. Ur stourmerez e oa da gentañ penn. Anavezet e oa gant an holl ha brokus e roas eus he arc'hant hag eus he amzer ivez. Unan eus reizherion SKOL OBER e oa ha kentelioù a rae ivez en he ranndi er bloavezhioù diwezhañ. Prenañ a rae div skouerenn eus kement tra a veze moulet en hor yezh. Evit sikour, rak gouzout a rae pegen diaes eo gwerzhañ levrioù brezhonek. Ne oa ket dimezet ha dre-se e oa aesoc'h dezhi kemer perzh er stourm, o vezañ ma n'he doa na gwaz na bugel da ober war o zro. Divugel e oa hervez ar c'hig, hogen bugale ha bugale-vihan niverus he deus bet dre ar spered. Sellout a ran outi, en merket em eus endeo, evel ur vamm-gozh, mamm-gozh stourmerion ar brezhoneg, bepred aze, youlek, da vroudañ kement tra mat evit hor yezh.\nE buhez OALED SANT ERWAN Brest e kemeras perzh adalek an deroù (1969), straed Berthelot e karter Sant Marzhin. Kadoriadez an Oaled e oa bet adalek 1989 hag e-pad daouzek bloaz. Dont a rae ingal d'ar beilhadegoù miziek a veze aozet, o tegas ganti maouezed all, brezhonegerezed a vihanik o chom e Brest. Marianig Irvoas da skouer, a zalc'he ur stal krampouezh e koc'hu ar Piler-ruz, ur vaouez distagellet-mat ha diseurt kenañ he doare. E Kelc'h-Studi brezhonek ar Bibl e kemere perzh ivez, bepred en OALED SANT ERWAN, renet gant Maoris Ar C'hollo. Eno e keje neuze gant Youenn Souffes-Despres, ar re Huon, ha stourmerion all. Kemeret he deus perzh ivez er stourmadenn da gaout un Oferenn vrezhonek e Brest. Warni e c'helled kontañ bepred.\nUr gristenez gredus e oa Ivona Martin. Emezelet he doa da skouer e oberenn Maodez Glanndour, "Unvaniezh Speredel Breizh" ha pergen he doa gouestlet pediñ evit ar Vro en hor yezh. Bemdez. Ul levrig dister a oa bet moulet dindan dalbenn "Ar Bedenn evit ar Vro", a vez graet gantañ dalc'hmat hiziv an deiz gant hiniennoù 'zo. E.A.T. a zo en he c'herz ur guchennad skouerennoù eus an oberenn-se, a c'hellomp pourchas d'an neb a c'houlenno.\nDiwezhatoc'h ez eas ingal da vodadegoù KRISTENION BREIZH, kaset gant Youenn Souffes-Despres peurliesañ, a yae d'he c'hlask en he ranndi. Kemer a reas perzh er beajoù d'ar broioù keltiek meur a wech. Meur a hini a anaveze e metou Emsav gouezeleg Iwerzhon pergen, an tiegezh O Tuama en o zouez, hor boa gwelet neuze meur a wech en daou du eus mor Breizh. Mignonez vras e oa da Roisin "gozh" O Tuama he doa desket mat-tre hor yezh.\nE devezhioù-studi KRISTENION BREIZH e pedemp gant al levr-pediñ embannet gant Jozef Lec'hvien, "Pedenn An Iliz", ofisoù ar beure, kreiz an deiz, ar gousperoù hag ar c'homplidoù. Hag an oferenn, eveljust. Kement-se e-pad pemzek vloaz bennak, etre 1978 ha 1993. Ur plac'h a bedenn e oa, hag ar bedenn eo a brize dreist pep tra e bodadegoù KRISTENION BREIZH.\nKomz a raemp kalz ivez, o reiñ keleier diwar-benn buhez an Emsav hag an darvoudoù e Bro-C'hall, er bed, hag en Iliz. Dre ma oa unanet start an izili gant ur vignoniezh hirbad, gant ar feiz hag ar garantez-vro ivez, e c'helle pep hini dispakañ e soñj diwar-benn pep tra, hep aon rak bezañ barnet pe zistaolet gant ar re all. Keuz bras he devoe pa n'hellas mui mont d'ar bodadegoù-se e-lec'h e klaskemp a-gevret chom feal da Zoue ha spiswel dirak darvoudoù n'hon oa krog ebet warno, dreist-holl Breizh o tivrezhonegañ hag ar feiz o tizeriañ. Gant briwerc'h an esperañs hon eus pedet gant feiz a-gevret, gant karantez e-pad an devezhioù-studi-se, e Kistinid, Plouneour-Menez ha Gwengamp.\nIMBOURC'H a zo bet levezonet don gant ar bodadegoù-se, evel em eus merket er C'hannadig Imbourc'h diwezhañ em fennad diwar-benn Youenn Olier. Ur broud e oa d'ar gelaouenn. Da heul embannadur "Porzh An Ifern" da skouer, e c'heller lenn er gelaouenn lizhiri a-berzh Ivona. Ne oa ket ken desket ha Roparz Hemon hogen diskiblez e oa dezhañ penn-da-benn. War dachenn ar relijion e plije dezhi Dom Elder Camara, an eskob araogour eus Amerika-Latin. Bepred e oa dedennus ar gaoz, hag ur wech an amzer e kounae he stourmoù war he labour gant he c'hweluniad, war-dro SOS Amitié, hag Anjela, eveljust.\nWar an diwezhadoù en he c'hasen da arvestiñ ouzh ar pezhioù-c'hoari brezhonek a veze kinniget, pe he c'hasen da bourmen, da zebriñ du-mañ da skouer. Gwall zoaniet e oa, anat eo, gant ar c'havailh a-enep Roparz Hemon ha pergen gant divadezadur Skolaj Diwan ar Releg.\nAn daou vloaz diwezhañ a zo bet diaes dezhi dreist-holl e-keñver yec'hed, evel ma oa kaer gortoz. Pounner-glev e oa a-bell 'zo hogen a-drugarez d'ur benveg en he skouarn ne oa ket ar gwashañ : aet e oa he gweled da fall, hag he memor ivez, ken e oa souezhus a-wechoù. He fenn a oa ganti evelkent hag e c'houlenne diganin lenn dezhi lizhiri resevet ganti, pe bennadoù 'zo na zeue ket a-benn da lenn. Chom hep gellout lenn a oa ur gwall amprouadur eviti, rak a-hed he buhez he deus lennet kalz.\nEmañ he bez e bered Sant Marzhin Brest, tost da hini Roparz Hemon ha da hini Youenn Souffes-Despres, daou genstourmer kalonek evit ar brezhoneg, evelti.\nJoa d'he ene !\nNevez ’zo edon o varvailhat, en TTB, gant ur paour kaezh Gall, 100 % eus Bro-Bondi, hag o chom e-kichen Baod, hag a glemme abalamour da aloubadeg heugus Kreiz-Breizh gant ar Saozon. Dre m’am boa lavaret dezhañ e pleden gant obererezhioù brezhonek en doa respontet din e oa - evel-just ! - a-du gant ar brezhoneg, a-raok ouzhpennañ kerkent e oa memestra hegaset gant an istrogelled a venn lakaat o bugale e skolioù evit deskiñ traoù e brezhoneg hepken, ha - gwashoc’h c’hoazh ! - a ra gant ar brezhoneg hepken er gêr. Ha d’o c’heñveriañ gant an estrenion “all” a saotr “e” vro : “C’est comme ces Angliches, comme ceux d’à côté (dave a rae da dud a gomze saozneg en hor c’hichen en tren), qui nous emmerdent et nous envahissent à Baud et restent entre eux et ne parlent que l’anglais à la maison”. Gant ar vezh ! soñjit ’ta ! Tud ha ne gemeront ket ar boan da zeskiñ ar galleg e Breizh ! Ne oa ket ar wezh kentañ e kleven pe e lennen sotonioù a seurt-se diwar-benn ar Saozon. Ha ne oa ket ar wezh diwezhañ kennebeut. Ur prantadig goude e lennen e n° 2 Combat Breton (rummad nevez), eus Here 2004, an hevelep diskan : ar Saozon, bosenn nevez Breizh…ar Saozon, a bren tiez tud ar vro…ar Saozon a nac’h en em gemmeskañ gant tud ar vro dre ma komzont saozneg hepken…\nBremañ am befe c’hoant gouzout un dra bennak, memestra : pelec’h edo –ha pelec’h emañ– an holl vouezhioù brogarour-mañ pa veze –ha pa vez – prenet tiez gant gallegerion ? Re a saozneg a glever bremañ e Kreiz-Breizh ? Ha n’int ket direnket tamm ebet gant bezañs ar c’hallegerion… Abaoe bloavezhioù ha bloavezhioù e vez prenet tiez gant gallegerion, e vez mestroniet kedvuhez ar vro gant gallegerion…ha netra ! N’on ket gwall souezhet a-berzh hor C’hallaoued lec’hel…un tamm displijusoc’h eo a-berzh tud a embann difenn Breizh, ar brezhoneg…\nDisplijet eta ? Ket penn-da-benn, henn anzav a ran. Mantret evel-just ma teu da vezañ diaesoc’h-diaesañ evit ar Vrezhoned prenañ tiez en o bro. Plijet-meurbet avat o welout gallegerion argaset eus hor bro gant ar Saozon…Un ti prenet gant ur Saoz ? Unan ha vo ket prenet gant ur galleger da vihanañ…Ar saozneg oc’h astenn e Breizh ? Gwell a se ! Setu un takad nebeutoc’h evit ar galleg…Gwir eo, lodenn vrasañ ar Saozon a zo e Breizh a gav dezho bezañ prenet un ti en “a beautiful French region”. Ret eo deomp stourm a-enep dezho eta. N’int ket gwashoc’h eget ar c’hallegerion evit se avat… Diouzh un tu all e kredan zoken e c’hellfed lakaat un nebeut Saozon da anavezout dibarded Breizh, hec’h istor ha perak ket (na petra 'ta) da zeskiñ ar brezhoneg. Gant ul labour poellek e c’hellfemp ivez zoken tuta Saozon ’zo en hor stourm, hag o lakaat da stourm a-enep ar c’hallegerion…\nBevet Breizh dieubet diouzh ar c’hallegerion, gant harp ar Saozon mard eo ret !\nPrederouriezh e Sigur Avi\nE-touez santimantoù mab-den ez eo an avi an hini kuzhetañ, n'eo ket hepken peogwir ez eo an hini disprizusañ, met ivez peogwir emañ e orin er stourm diziskoulm etre an heug a vager ouzhor an-unan hag an aon rak seblantout "fall" dirak ar re all ; evel-se e chom an ene etre daou, o komz en diavaez gant mouezh al lorc'hentez hag en diabarzh gant mouezh ar fae, hep tizhout morse unanded an ton hag ar mennad, a zo merk-anaout anat ar wirionded.\nKement ha ma ouzon, n'eus el lennegezh etrevroadel tudenn ebet a zegemer e avi, nemet "niz Rameau", gant Diderot; brastreset kalz re vuan eo meizad un dudenn a-seurt-se avat evit klotañ gant ar wirionez. Memes mod, "Den ar Riboul" Dostoievski ne lak plegoù e galon war ar paper nemet peogwir e kred dezhañ ne vezo lennet gant den. Gallout a reer anzav kasoni, mezh, aon, re a jourdoul, tristidigezh, c'hoantegezh ; morse avi avat. Avi anzavet ne vefe mui avi ; diouzhtu e drofe da gevezerezh didro pe da zilezerezh klok ha kaset betek ar penn. An avi eo ar santimant nemetañ a gav e voued er fed bezañ kuzhet.\nAvius e teu un den da vezañ pa zilez ar spi da dennañ joa eus madoù c'hoantaet gantañ peogwir e soñj dezhañ ez-kuzh n'eo ket dellezek anezho. N'eo ket diouer ar madoù drezo o-unan eo a ra poan dezhañ; diouer an dellez hag an enor stag dezho, ne lavaran ket. Eleze e dech da ober fae war ar madoù-se, da zistrujañ anezho pe da lakaat drevezadennoù truezus en o lec'h, en ur ober van prizout ar re-se muioc'h evit ar re a-raok. Hag en traoù a guzher d'ar re all, just a-walc'h, en em zispak ar c'hlokañ an avi.\nKalz stummoù kuzherezh a zo, hogen an avi kentañ eo an hini a bled gant madoù speredel, peogwir ez int difetis ha digorfel, barrek neuze da vroudañ en un den avius ar santimant a ziberc'henniezh-se a ra anezhañ er vuhez pemdeziek ur c'hendaonad d'an ifern. Ar binvidigezh danvezel hag ar galloud bedel ne vezont morse ken pell ac'hanomp ha ken digomprenadus evel mignoniezh Abel ouzh Doue, a ra da Gain dic'hoanagiñ, pe dasparzherezh kevrinus ar varregezh, a ra mezh d'an dud bresk o spered, zoken pa vezont pitaod ha dezho ur plas mat er gevredigezh. War-dreñv avi a live izel e vez atav avi speredel.\nKemm a ra an avi speredel a zanvez avat hervez ar marevezhioù. An oadvezh vodern, hervez a vez displeget gant Lionel Trilling e Beyond Culture (1964), "a zo an hini kentañ ma kaver enni kalz a dud o klask ur berzh arzel uhel ha klok, hag a ya d'ober, en o c'hwitadur, ur renkad diberc'hennet, ur proleterva eus ar spered".\nPa gemm an danvez e rank kemm an doare da guzhat ivez. Petra eo ar "proleterva eus ar spered"-se nemet renkad an dispac'herion, evel ma verke dija Otto Maria Carpeaux (A Cinza do Purgatório , 1943). Adal an dispac'h gall, an emsavoù ideologel yoc'hel o devez atav kavet o renerion e brasniver an hanter-kefredourion trenk o spered. Heuget ouzh al labour-dorn pe douar gant an deskadurezh bet roet dezho er skol, dic'houest da dizhout ar c'hlod lennegel pe arzel abalamour d'an distervezh stank warno evel ar vosenn, petra a chome dezho neuze ? An darsav. Hogen un darsav graet en anv an distervez ne c'hellfe ket chom en e sav, anat. An hini nemetañ a vennas ober un dra a seurt-se, gant un hegredikted emlazhus, a voe just a-walc'h "niz Rameau". Evel pa vefent bet kenteliet gant hemañ, e komprenas ar re all e oa ret kaout maskl ur stourm nobl bennak. Ar re baour pe wasket a servijfe da gement-se. Na naturel eo d'un dispac'her gouelañ gant truez ouzh ar rummadoù-se tra ma vez o stourm ouzh an establishment, ha na naturel eo dezhañ gwaskañ anezho gwashoc'h kerkent ha tizhet ar galloud gantañ. N'eus nemet un doare da gompren kement-se : n'eo ket o foan danvezel a frome anezhañ, e boan-bred dezhañ e-unan hepken ne lavaran ket. Gwirioù ar re baour eo an dramm teogus a aotre d'ar c'hefredourien-se leuniañ o spered gant emdouelloù e-leizh e sigur gwir abegoù o ober. Sed aze reuzc'hoari diabarzh an avi speredel, a ro d'he lavar un nerzh-fromañ badaouus , evel ma verke W. B. Yeats diwar-benn ebestel an droug (sl. "The Second Coming" ha "The Leaders of the Crowd" e "Michael Robartes and The Dancer", 1921). N'eus santimant gwirion ebet a c'hellfe bezañ eztaolet gant kement a fulor ruz evel ar c'hoariva darfellek-se.\nEn un doare fentus a-walc'h, grand guignol an dispac'hoù arnevez ne zeu ket diwar ar re nebeut a dud aotreet d'ober arz, hogen, er c'hontrol, diwar ar re a dud : pa voe digoret dorioù ar oberioù arzel uhel d'ar renkadoù paour hag etre eo e voe lieskementet a-vilionadoù an niver a arzerien c'hwitet, evel ma oa kaer gortoz, siwazh.\n"Darsav ar yoc'hoù" e ra José Ortega y Gasset anv anezhi a glot rik gant kement-mañ : n'eo ket gant uheladurezh ar sevenadurezh kinniget d'ar re baour eo, gant dizemokratelusted ar varregezh ne lavaran ket. An avi disoc'het diwar se a vage kasoni ouzh ar madoù nevez-tapet zoken; seul zemokrateletoc'h e oa ar re-se, seul zidizhusoc'h e seblantent bezañ d'an eneoù : eleze ar c'hlemm hollek a-enep "sevenadurezh ar vegenn", just-a-walc'h d'ar mare ma ne oa mui houmañ brient ar vegenn.\nOrtega a voe tamallet dezhañ ez-diabeg a-grenn bezañ ur "begennour" abalamour da se. Hogen Erik Hoffer, micherour deut da vezañ kefredour-meur dre labour kalet, en deus skrivet\nivez pajennadoù helavar war tro-spered an dispac'herien, "brizh-prederourion beg-bras, aktourion c'hoariva... bevañ a reont buhezioù difrouezh ha didalvez, n'o deus na doujañs outo o-unan na fiziañs enno o-unan; emdouell an "traoù bras" a ro aon dezho..." (The Ordeal Of Change, 1952).\nNeuze, lennerion, arabat deoc'h bezañ souezhet pa welit e penn an "emsavioù kevredigezhel" tud eus ar renkad etre pe uhel bet tapet ganto o farchoù er skolioù-meur kerañ. Pa vefent emsavioù tud paour e gwirionez, e chomfe digemm goulennoù ar strolladoù-se : bara, un tachadig douar, un ti, digeriñ mengleuzioù pe labouradegoù, peadra da reiñ labour d'an dud. Hogen an toull e kalon un dispac'her, "toull du" an avi speredel, a c'houlenn euvriñ pep tra ha ne c'hall degas netra, a zo ken don hag islonk an ifern. Ar bed a-bezh ne vefe ket a-walc'h evit stankañ an toull-se. Ha neuze, goulenn didro ha fur madoù eeunañ ar vuhez, spi ar braz eus izili ar strolladoù-se er penn-kentañ, a vez atav foeñvet ha distummet a-benn ar fin, dre intrudu ar renerion, en ur c'houlenn groñs d'an hollved da gemm en un doare trumm ha diskiant, en un doare "dispac'hel". Hag e freuz ha reuz an dispac'hoù e vez dalc'hmat aberzhet goanagoù ar re baour da glod ar renerion en diwezh.\nLakaet e brezhoneg gant Ewan Delanoy, embannet evit ar wech kentañ dindan an titl "Dialética da inveja" e Folha de São Paulo, d'ar 26 a viz eost 2003.\nAr Bed e Kañv\nAnaoudek-bras e rank bezañ ar Vrezhoned ouzh an den santel-se, a zo bet ar Pab kentañ e istor an Iliz o tont da Vreizh. E Keranna d'an 20 a viz Gwengolo 1996 e oa bet graet un degemer c'hwek ha brezhon dezhañ, a drugarez d'un nebeut stourmerion vrezhon a felle dezho e zegemer evel Brezhoned , ha n'eo ket evel tud eus "Kornog Bras Frañs". An Aviel a oa bet kanet kaer-tre en hor yezh hag Hon Tad Santel en doa distaget e brezhoneg pozioù Santez Anna da Nikolazig :\n"Iwan Nikolazig, n'ho pet ket aon" !\nN'ho pet ket aon ! Al lavarenn-se a oa bet klevet endeo e 1978 pa oa bet diuzet da vezañ Pab da heul Yann-Baol Kentañ. Daoust ma seblant bagig sant Pêr, iliz Jezuz-Krist, bezañ en argoll war ur mor diroll, an tammig lavarenn-se, distaget dindan lusk ar Spered Santel, a zo bet ur skoazell vras-tre evit milionoù a dud dre holl er bed.\nUr pab troet ouzh ar c'helenn e oa (kelenner e oa bet en e yaouankiz) ha kelc'helennoù niverus en deus gourbannet da reiñ un anaoudegezh donoc'h eus ar feiz, hag ivez pergen, d'am soñj, da verkañ al liamm strizh a venne derc'hel etre feiz ha meiz. Hor mignon Jil Ewan a zo bet moulet diwar e bluenn gant Imbourc'h un dastumad ouzhpenn 300 pajennad a destennoù a-bouez war an divoud-se tri bloaz 'zo.\nN'eus ket bet tu betek-henn moulañ hini ebet eus e Gelc'helennoù en hor yezh, siwazh. Lod a zo bet troet, gant Jozef Lec'hvien pergen. Ur skrid a-bouez hepken a zo bet moulet : "Kemennadur ar Pab a-benn devezh meur ar Peoc'h 1989 diwar-benn ar minorelezhioù"¹\n"Me zo Anna Mamm Mari"\nDeol e oa ar Pab d'an Itron Varia. Kement-se a zo diaes-mat da zegemer evit an darn vras eus ar gatoliked europat a-benn bremañ o vezañ m'emañ eo hi o skeudenniñ talvoudoù a vez stourmet outo ha diskaret dizamant gant ar yoc'hstlenn andoueat a ren e pep lec'h. Peseurt talvoudoù ? Hini ar c'hlask eus ar wirionez, ar c'hlask eus al liamm etre ar meiz hag ar feiz ("Mari a vire an holl draoù-se hag a brederie warno en he c'halon" Lukaz 2, 19), hini a werc'hted, hini an emouestl, hini ar familh, hini ar briedelezh ivez eveljust hag all... Aet eo Yann-Baol II betek ouzhpennañ 5 mister nevez d'ar 15 dizenez hengounel eus ar chapeled ! Sur-mat ez eo bet merket e vuhez speredel ivez gant ar gwalldaol a zo bet graet dezhañ d'un 13 a viz Mae, deiz-ha-bloaz emziskouezioù Fatima. Gronnet gant pedenn Mari Mamm an Iliz, e seblant Yann-Baol II bezañ bet gwarezet hag heñchet ganti en e vuhez diabarzh hag a abostol eus ar feiz.\n"An Aotrou doue a fell dezhañ ma vezin-me enoret amañ"\nO vezañ m'omp enkorfet en ur vro e tle hor feiz bezañ gwriziennet don en hor stuzegezh pemdeziek. Un den gwriziennet div wech e oa Yann Baol II, sonn en e gilhoroù er Feiz hag en ur sevenadur polonat a glote gant ar Feiz. Dre-se e oa Brogarour Yann-Baol II, brogarour ur bobl gwasket gant ur renad estren ha digristen, ur renad a zo kouezhet en e boull a drugarez dezhañ evit ul lod kaer, dalc'homp mat soñj eus se ! ar Rideoz houarn a zo bet diskaret e 1989, ha da heul ez eo bet diskaret kealiadurezh ar gomunouriezh e Rusia hec'h-unan.\nHogen, hep ar feiz kristen, a ro kement a gred da stourm evit an Den, a ro nerzh kalon a-walc'h da dud 'zo da zont da vezañ sent dre aberzhañ o buhez o-unan, hep ar feiz kristen, daoust ha kavet o defe Poloniz an nerzh da sevel o c'hein ? Daoust ha Yann-Baol II n'eo ket ur sant e-unan ? Sur-mat ez eo, ha salv ma tenno ar Vrezhoned kentel diouzh e skouer evit meizañ n'eus hep brezhoneg Breizh ebet, moarvat, hogen hep Feiz ivez, rak hep ar feiz, da lavarout eo o lakaat Doue a-gostez eus buhez ar gevredigezh, an Den e-unan eo a vez lakaet a-gostez, en noazh ha dibourc'het, dizifenn, dirak ur bed re-heñvel ouzh hini Enez Ar Vertuz.\n¹ Stagadenn da Imbourc'h niverenn 226, a c'heller c'hoazh pourchas o skrivañ deomp evit un euro.\nLevr Diwezhañ Jean Ollivro\nEmañ Jean Ollivro o paouez lakaat embann ul levr e galleg "Digedvenoioù Breizh", "Les Paradoxes de la Bretagne". Hunvreal a ra ar Vreizhiz en ur vro n'eo ket an dirvoud, hervezañ. "He adperc'hennañ a rankont", "ar Vreizhiz a c'hell krouiñ o fatrom-kevredigezh" emezañ c'hoazh. Diskleriañ a ra ivez emañ "liammet start kempennadur douaroniezhel ar vro gant he fivelezh".\nDa lavarout eo, se a ouzhpennan : Patrom-kevredigezh Breizh da zont a zo liammet start gant ar yezh. Mar fell da Jean Ollivro sikour ar Vreizhiz da grouiñ ur patrom kevredigezh evit Breizh e rankfe eta merañ kudenn ar yezh. Hogen ne ra ket. Ha ma n'eo ket ur Vreizh vrezhonek eo en deus c'hoant da sevel enta, e rankfe aliañ ar Vreizhiz da zivadezañ an holl anvioù-lec'h brezhonek da reiñ dezho anvioù gallek da "berc'hennañ o bro", da lavarout eo en o yezh a vremañ, ar galleg.\nAr gudenn benndalc'hel-se a vez lezet a-gostez a-grenn gantañ. N'he gwel zoken. Sed aze e zigedveno ! Rak, ma kemerer da skouer an anvioù-lec'h, Breizh a vije nebeutoc'h Breizh ma vije lammet diouti kement anv-lec'h brezhonek a zo da aesaat d'ar Vreizhiz "adperc'hennañ o bro". Rak evit "adperc'hennañ ur vro" e ranker he merkañ gant ar yezh a reer ganti, da lavarout eo pe ar galleg pe ar brezhoneg, dibab a ranker.\n"Krouiñ ur patrom kevredigezh evit Breizh" ? Mat-tre ! Ar patrom-se a rank bezañ brezhonek pe ne vo ket brezhon : gall ha gallek e vo, ha breizhek e galleg d'ar gwellañ. Un fazi a ra aze Jean Ollivro dre ma ne ra ket a ziforc'h etre "Breizhiz" ha "Brezhoned". N'eus diforc'h ebet e galleg evit an daou c'her-mañ. Evitañ "est breton qui vit en Bretagne". Kement-se n'eo ket gwir tamm ebet. Ur bern Breizhiz n'int ket Brezhoned : emaint o vevañ en ur ranndir a zo "Breizh" e anv douaroniezhel, huñvreal a reont en ur vro gwelloc'h, se 'zo gwir, hoalet int gant an aergelc'h a zo bet krouet el ledenez-mañ gant hor gourdadoù, netra nemet dre soniadoù an anvioù-lec'h hag an istor a zerc'houezont, santout a reont emaint war dir ur vro a zo brav bevañ enni, dont a reont a galon vat da chom enni da glask ar pezh na gavont ket er gevredigezh a vremañ... hogen evit lakaat ar vro-se, "ar patrom-kevredigezh" da vezañ evit gwir, e ranker distagañ e garr diouzh Pariz ha komz yezh ar vro a venner sevel.\nEn hon Donderioù, Meur a Liv ?\nE niverenn 22 miz genver 2005 VIDA NUEVA, Alberz Iniesta, bet eskob-eiler Madrid, a skriv :\n"Darn, karadek dre amañ a ra ac'hanon ur c'hatalanour. Gwir-bater eo mar fell d'an unan lavarout ez on mignon d'ar bobl-se, d'he douar, d'he yezh, d'he stuzegezh. Kement-se ne vir ket ouzhin a vezañ ivez spagnolour, europaour ha, ma vije tro, betek bedelour, keodedour eus ar bed. Seul vuioc'h a dud a lakaer er galon, seul vuioc'h a zalc'her enni. Pep tra en e lec'h, pep hini en e di, ha Doue e ti an holl.\nNag evel keodedour, na, kent-se, evel kristen, n'hellan ket lakaat em fenn, e vije, da skouer, fall evit Spagn ar pezh a zo mat evit Katalonia hag e vije mat evit Spagn ar pezh a zo fall evit Katalonia. Hevelep tra a c'hallfe bezañ lavaret a zivout emrenerezhioù ha rannvroioù. Kavout a ra din en deus ar reizhiad emrenerezhioù roet disoc'hoù mat evit an holl, o luskañ ar spered-krouiñ hag emvri pobloù disheñvel. War an dachenn-se avat, ar gomz ned a ket hepken gant ar feiz.\nEn Euzkadi ez eus broadelourion hag ez eus ouzhpenn disrannerion. Hervez ar feuradegoù ned a ket an hanter eus ar vroad ganto, daoust dezho sevel uhel o mouezh, peogwir e c'hallont, hep ezhomm ebet a warded.\nOuzhpenn an hanter eus ar Vazkiz a zo bonreizhourion (constitucionalistas), met n'eus ket tu dezho da gomz o vezañ m'en em santont gwasket dindan begozh (gourdrouz) ar c'hunujennoù pe ar gwalldaolioù enep o madoù pe o buhezioù. En diwezh, ur bihanniver a zo broadelourion anezho, disrannourion ha sponterion, o komz gant nerzh garv ar pistolennoù hag ar bombezennoù.\nSeurt kefridi n'emañ ket en diavaez eus ar baskouriezh, a sell ouzh gwirioù mab-den, a zo bet difennet adal ar Magnificat betek ar Goursened diwezhañ ha Katekiz An Iliz Katolik.\nDa vare Franco, da skouer, e lavaremp e tlee ar gristenion ha pergen ar bastored bezañ mouezh ar re zivouezh, ar pezh a lakae un tamm mat a skoilhoù, a gudennoù, a arvarioù, gant bac'hadurioù, telloù-kastiz pe c'hourdrouzoù a varv.\nSetu perak, pa sav pastored Euzkadi o mouezh da zifenn ar re a zo bevennet, ned eont ket pelloc'h eget o c'harg. E gin, gant nerzh kristen emaint o seveniñ o dlead o tifenn ar gwirioù denel, o vezañ lavar ar re zilavar, izili ur bobl tavedekaet ha mac'homet." (Troet diwar ar spagnoleg)\nUr c'hataloniad eo eta an eskob-se, ar pezh ne vir ket outañ da vezañ mil tra all. N'ouzon ket ha mat eo seurt emzalc'h. D'am meno, kement ezel bev eus ur boblad ne c'hall ket bezañ ezel bev eus ur boblad all. Kement-se ne vir ket ouzh an den pe an denez-se da vont da soubañ, d'en em binvidikaat, da gutuilh e vel en ur sevenadur all. Bepred gant bri ha doujañs. Met, da gentañ avat, ha dalc'hmat, dont da vezañ ar pezh ez omp abaoe hor c'havell, d'ar poent maz omp bet gwriziennet. Er bedelouriezh a-vremañ gwriziennoù bresk ha diwar-c'horre a ziskar den ul lec'h, den ur vro. Ha pa n'eus ket anezhañ, penaos 'ta e tarempredo ervat, hep gaou, bedoù all ?\nE-sigur Euzkadi , ne gred ket an den a iliz-se diskleriañ n'eus diskoulm ebet peogwir ez eo ar vroad-se disheñvel-krenn diouzh ar pezh a zo e stern ar Stad spaniat. Siwazh, annezidi a zo etre harzoù milvloaziek ar genel-se hag a soñj dezho, evel amañ, e Breizh, e c'heller debriñ e div laouer. Setu perak ez eus bec'h bras o tizhout ar baran (fanatisme), an trelaterezh, o voustrañ, oc'h heskinañ, o lazhañ. N'eo ket a-walc'h d'an Iliz ha da v/Madrid kendaoniñ hep kompezañ an hent, ar buanañ ar gwellañ. Eveljust ma venn d'an ETA staliañ, dre ar gwallnerzh, ur Stad marksour en darnig-se eus ar bed, a-walc'h a ifernioù eus al liv-se a zo bet hag a zo war ar voullzouar.\nBuhez Emglev An Tiegezhioù\nEmgav bep Sul diwezhañ ar miz e Landreger war-lerc’h an oferenn vrezhonek. E-pad ar goañv e vez lidet da 17 eur 30 hag e-pad an hañv da 18e 30. Mizioù par : iliz ar Vinic’hi-Landreger ; mizioù ampar : iliz-veur Landreger. Oferennoù ha keleier all diwar-benn ar brezhoneg en iliz :\nSetu amañ al lidoù brezhonek a zo bet tro-dro da BASK, e bro Landerne dreist-holl (evit ar pastelloù bro all e vije bet mat kaout keloù ivez)\nSadorn 12 ha 19 a viz Meurzh : evel boaz, oferenn e Trelevenez da 20 e 30 evel bep Sadorn.\nSul 20 a viz Meurzh, Sul ar Bleunioù, Oferenn da 9 e 30 e Sant Tomaz Landerne\nSizhunvezh Santel e Trelevenez : Merc'her 23 lid a binijenn ; Yaou 24 Gamblid Ar Goan Ziwezhañ ; Gwener (25) Ar Groaz : an holl lidoù se a vo da 20 eur 30.\nNoz veilh Sadorn Fask, d'ar 26 da 21 e 30 Tantad dirak iliz Trelevenez(Badeziantoù e-pad al lid)\nSul Fask : da 17 eur 30 en iliz-veur Landreger (Sul diwezhañ ar miz)\nBresk eo kement tra a vez e brezhoneg : war dachenn ar relijion ivez. Dav eo eta klask reiñ da c'houzout en-dro deomp ar pezh a vez graet.\nAn Testamant Nevez e Kerneveureg\nN’eus ket pell ‘zo, e-pad an hañv diwezhañ ez eo bet moulet un droidigezh eus an Testamant Nevez e Kerneveureg, a-berzh Arc’heskob Kêrgent (Canterbury) hag eskob Truro, a zo kadoriad « Churches Together » e Kernev-veur, un aozadur e-lec’h ma kaver ivez eskopti katolik Plymouth. Un araokadenn istorel eo an oberenn-se enta, a c’hell bezañ talvoudus d’ar vrezhonegerien a garfe deskiñ yezh Kernev-veur o lenn an « Testament Nowydh ».\nRomant a skiant faltazi gant Youenn Olier\n674 p. Moulet e ti Cloitre Landerne\n45 euro franko.- kasit ho chekenn da :\n80 skouerenn gwerzhet d'an 2/4/05\nGerioù dibaot arveret en niverenn-mañ :\nDarfellek : hystérique ; Darsav : révolte, rebellion ; Kelc'helenn : encyclique ; Digedveno : paradoxe, ivez: Diac'hinad ; Dirvoud : réalité quotidienne, réel concret ; Penndalc'hel : essentiel, fondamental ; Derc'houezañ : représenter ; Begozh : menace ; Kellidsteuñv : budget ; Kantaezel : affectif ; Trabedoniezh : métaphysique.\n10 € eo ar c'houmanant, a vez talet e penn-kentañ ar bloaz (pemp kasadenn da vihanañ). Kaset e vo deoc’h ouzhpenn niverennoù da zont ar gelaouenn a studi hag an oberennoù klok distag diouzh ar C'hannadig, a vo da dalañ bep m’o resevot, nemet e kemennfec’h deomp n’hoc’h ket evit o degemer.\nRakprenañ a c’hellit o kas 60 € da aesaat al labour-merañ. Ar chekennoù a zo da gas war anv EAT pe Imbourc'h da : E.A.T., Kergreven 29800 TRELEVENEZ eat@libertysurf.fr 02 98 15 10 72. Roll an niverennoù pe oberennoù n'int ket c'hoazh diviet a c'heller kaout o skrivañ pe war :\nAr pennadoù a zo da gas da : yann-eliaza@wanadoo.fr, pe dre ar Post da rener Kannadig Imbourc’h : Yann MIKAEL, 12, Straed René Giraud, 44130 Blaen. Ar pennadoù ne engouestlont nemet ar re o deus skrivet Anezho. Moulet ez-prevez gant an embanner : Emglev an Tiegezhioù. ISSN : 1144 357X


Ali Abdullah Salih - Wikipedia\n(Adkaset eus Ali Abdullah Saleh)\nAli Abdullah Salih pe Ali Abdullah Saleh ( علي عبدالله صالح en arabeg) (21 a viz Meurzh 1942 - 4 a viz Kerzu 2017) zo bet kentañ prezidant Republik Yemen. Etre 1978 ha 1990 e oa prezidant Republik Arab Yemen (Yemen an Norzh), ha goude-se e oa deuet da vezañ prezidant Republik Yemen (Yemen unanet), betek ar 27 a viz C'hwevrer 2012.\nMont a reas Ali Adballah Salih d’an arme e 1958 ha, tamm-ha-tamm, e pignas gant skeul an derezioù ofiserien. Goude un taol-stad a-enep ar prezidant kent, Ahmad al-Ghashmi, e oa bet unan eus ar pevar ofiser karget da ren Yemen an Norzh, ha d’ar 17 a viz Gouere 1978 e oa bet dilennet da brezidant ar republik gant ar parlamant.\nE miz C’hwevrer 2011, da-heul manifestadegoù en e enep, en doa embannet e rofe e zilez eus e garg a-benn dibenn e respet, e 2013. D’an 23 a viz Ebrel 2011 en doa lavaret e oa prest da reiñ e zilez diouzhtu, gant ma na vefe ket tamallet na lakaet ar bec’h warnañ goude. D’an 18 a viz Mae 2011 en doa sinet un emglev gant e enebourien, da reiñ e c’her ez afe kuit a-raok miz alese, met dinac’h a reas e bromesa nepell war-lerc’h. D’ar 4 a viz Mezheven 2011 e oa bet gloazet-bras e-pad un argadenn a-enep e balez. Kaset eo bet da brederiañ da ospital Riyadh, en Arabia Saoudat.\nAdtapet diwar « https://br.wikipedia.org/w/index.php?title=Ali_Abdullah_Salih&oldid=1779250 »\nKemmoù diwezhañ degaset d'ar bajenn-mañ d'an 30 Kzu 2017, da 17:03.